Zauria egin, eragiteko | Politika | Berria\nZauria egin, eragiteko\n«Gazteen kontrako jazarpen politikoa» izan dute hizpide Leioako unibertsitatean egindako mahai inguru batean; hizlarien ustez, errepresioa «bide berriak» jorratzen ari da.\nMaddi Altuna moderatzailea, Valdor, Sienra, Arzuaga eta Fernandez. G. RUBIO / FOKU\nEzker abertzaleko lehenengo gazte erakundea sortu zenetik berrogei urte beteko direla gogorarazteko, hainbat ekitaldi antolatuko dituzte Ernai eta Aitzina gazte erakundeek datozen hilabeteetan. Egunotan, esaterako, «gazteon memoriaren astea» egiten ari dira Lehenengo pertsonan eta pluralean goiburupean, gazte mugimenduaren ikuspegitik azken berrogei urteotako historia aletzeko. Errepresioaz hitz egiten hasi dute astea: Gazteriaren eta disidentziaren aurkako jazarpen politikoa atzo eta gaur izeneko mahai inguruan, hizlariek aztertu dituzte estatuak erabilitako jazarpen motak, horien bilakaeraz gogoeta egin dute, eta bat etorri dira gazteengan zauriak eraginez politikoki eragitea izan dela estatuaren xedea berrogei urte hauetan.\nDavid Fernandez kazetari eta CUPeko kideak 1978. urtera egin du atzera, gaur egungo jazarpen politikoaren sustraiak «trantsizioaren mitoan» aurkitu nahian. Esan duenez, trantsizioa «beldurrean, mehatxuetan eta frankismoaren jarraipenean» oinarritu zen, eta ostean erabilitako filosofia frankismoan erabilitako bera da: «herritarrak barne etsaitzat jotzea, eta desadostasuna, delitu gisa».\nFernandezek esan duenez, frankismoaren garaitik datorren jokamolde hori larriagotu egin zen Euskal Herrian 1998tik aurrera, Jose Maria Aznar Espainiako gobernuburuaren agintaldian eta Egin egunkariaren itxierarekin batera. Eta azken urteotan beste fase batean sartu da, Espainian krisiaren ondorioz antolaturiko prostesta eta, batez ere, Katalunian iazko urriaren 1ean erreferenduma galarazteko egindako oldarraldien ondotik.\n«Errepresioaren inpunitatea» ere berrogei urteotako ezaugarria izan dela esan du Fernandezek, «eta horrek berdin balio du urriaren 1eko errepresiorako, GALerako eta tortura kasuetarako». «Errepresioa gogorra da, baina ez da garaiezina», erantsi du, eta horren kontrako tresnak ere zerrendatu ditu: herriaren «aktibazioa», elkartasun sarean egindako lana eta «alternatibak» eraikitzea.\nJulen Arzuaga abokatu eta EH Bilduren legebiltzarkidearen aburuz, hiru etapa izan ditu gazteen kontrako errepresioak. Hasieran, gazteen jarduera «irentsiezina» zen estatuarentzat; horrek «errepresio bortitzarekin» erantzuten zuen, eta erantzun bortitz horrek ere «legitimatu» egiten zuen gazteen jarduna. Baina bigarren fase batean, estatua hasi zen bere kontrako zenbait jarduera, batez ere bortxazkoak, «barne legitimaziorako» erabiltzen. Horretarako, «etsaia eraiki» egin behar izan zuen —«kale istiluak» zirenak «terrorismo» bilakatuz—, eta «etsaiaren zuzenbidea» ezartzeaz gain, «lagunaren zuzenbidea» ere erabili zuen errepresioarekin nahasitakoak errugabetu edo saritzeko.\nEgun, Arzuagaren iritziz, estatuak garatu du «zilegitasuna irabazteko gaitasuna», eta totalitarismoak «modu leun eta gozoak» erabiltzen ditu disidentzia- ren kontrako borroka «eraginkorra» izan dadin. «Horregatik da oso garrantzitsua zer tresna eta bitartekoak erabiltzen diren estatuaren kontrako borrokan eta, aldi berean, totalitarismo sofistikatu horren tresnak ondo identifikatzea».\nZEN planetik sarekadetara\nIrati Sienra Ernaiko militante ohiak azterketa kronologikoa egin du, Jarrai erakundearen garaian ZEN plana indarrean jarri zutenetik legez kanporatze, sarekada eta makrosumarioen garairaino. Baina, batez ere, Segi legez kanpo utzi osteko eta Ernairen hastapenetako bizipenetan zentratu da. Esan duenez, sarekaden eta legez kanporatzeen estrategia horrek «ondorio politikoak» eragin zituen —gazte erakundeen ezintasunak lan politikoa egiteko—, baina maila pertsonalean ere «zauriak» sortu zituen: ehunka gazte noiz atxilotuko zituzten bizi beharra, bizimodua kartzelaren inguruan antolatzea, beldurra, militantzia utzi nahi zutenen auzia, erru sentimenduak eta abar.\n«Horrek belaunaldi oso bat markatu zuen», esan du Sienrak, «zauri asko eragin zituen, baina horretaz ez dugu inoiz hitz egin. Ezin izan ditugu zauri horiek sendatu». Horregatik, «konfiantzazko guneak» sortzea proposatu du, «gure artean horretaz hitz egin ahal izateko».\nErnaiko kide Xabier Valdorrek hainbat gako eman ditu jazarpen politikoak azken hamarkadan izandako bilakaera hobeto ulertzeko. Esan duenez, orain errepresioa «gizabanakoen kontra» bideratzen da, giza multzoen kontra baino gehiago; «ikusezin» bilakatzen saiatzen da; «azkartasuna» erdietsi du; «errepresio ekonomikoak» indarra hartu du; «kontrol sozialerako tresnak» ugaldu dira eta abar: «Errepresioa asko findu da, baina lehen indarrean zeuden neurri errepresiboetako bakar bat ere ez dute indargabetu; horiek berriro erabiltzeko mehatxua hor dago».


Perretxiko haluzinogenoen poltsa batzuen arriskuaz ohartarazi dute | Consumer\nPerretxiko haluzinogenoen poltsa batzuen arriskuaz ohartarazi dute\nHaluzinazioak eragiten dituzten alkaloideak dituzten onddo desberdinek osatzen dituzte, hala nola psilozitinak.\nToxikologia-institutuak, atzo, perretxiko haluzinogenoz osatutako poltsa batzuk (olatzeko poltsa) daudela ohartarazi zuen. Poltsa horiek osasunari kalte larriak eragin diezazkiokete.\nErakunde horrek iragarri zuen, Espainiako hainbat lekutatik hainbat informazio-eskaera jaso ondoren, poltsak haluzinazioak eragiten dituzten alkaloideak dituzten perretxiko haluzinogenoez osatuta daudela, adibidez, psilozinobiaz. Onddoak poltsa berdeetan sartuta daude eta «smell-baggrowshopa mexikar» izena daramate; lehorrak agertzen dira, eta hartzen den pertsonaren eta kantitatearen arabera, pertzepzioan, zorabioan, ikusmen lausoan, mozkor-sentsazioan eta zenbait kasutan haluzinazioak sortzen dituzte.\nInformazio Toxikologikoko Zerbitzuak Bartzelonan egindako kontsulta bat jaso zuen atzo. Onddo batzuk festa berezi batean jan zituzten onddo horiek, eta mozkor-sentsazioa, ikusmen lausoa eta beherapen orokorra izan zituzten.\nhaluzinogenoak perretxikoak poltsak


Larrialdi zerbitzuak eta lagunak 59 urteko larrabetzuarraren bila zebiltzan azken egunetan. Ostegun goizean aurkitu dute haren hilotza, Gorbeiako Itxina inguruan. Etxeandia 2003tik 2015era izan zuten espetxean eta buruko eritasun larria jasan zuen.\nJoxe Migel Etxeandia 2015ean libre geratu zen egunean (arg.: Ernai)\nLarrialdi zerbitzuek ostegunean aurkitu dute Joxe Migel Etxeandiaren gorpua, eta hala, bere heriotzaren susmoa berretsi egin dute gertukoek. Inguru hartara igandean joan zen hainbat lagunekin eta orduz geroztik ez dute haren berririk izan.\nEtxeandia 2003an atxilotu zuten Mexikon eta Espainiako Poliziari entregatua izan ondoren hamabi urtez izan zen espetxean, atentatu saiakera baten laguntzaile izatea egotzita. Denbora horretan gaixotasun psikiko larria jasan zuen, baina Espainiako espetxe arduradunek ez zuten isolamendutik atera 2011 arte.\nHaren heriotza jakin ostean, Larrabetzuko alkate Iñigo Gazteluk adierazi du "momentu tristeak" direla. Sortuko idazkari nagusi Arkaitz Rodriguezek, bere aldetik, "hunkituta" daudela esan du Twitterrez bidalitako mezu batean:\n🌹 Hunkituta gaude ezker abertzaleko kideok Josemiren heriotzaren berriarekin.\nDoluminak bere senideei, lagunei eta Larrabetzuko herriari.\nAdiorik ez, lagun. pic.twitter.com/G2UafiFI2e\n— Arkaitz Rodriguez Torres (@arkarodriguez) October 3, 2019\nAmnistiaren Aldeko eta Errepresioaren Aurkako Mugimenduak ere oharra kaleratu du senideei dolumina adieraziz eta preso-ohiaren "konpromisoa eta eskuzabaltasuna"· nabarmenduz.\nOstegunean arratsaldeko 20:00etan batzar informatiboa dute egitekoa Larrabetzun.\nKanal hauetan artxibatua: Euskal preso politikoak | Osasuna | Larrabetzu


Abenduaren 15ean Bilboko dendaren "Gastro-Bar" zabaldu zutenean, bezeroei gertatutakoa informatu zitzaien. Abenduaren 23an, aldiz, CNTk elkarretaratzea egin zuen, kaleratuak berriro lanpostuetara itzultzeko asmoz.\nKalea bor-bor zegoen, jendeak azken orduko erosketak egiten ari baitzen. "Elkarretaratze honen bitartez, bezero ziren askok egoera ezagutzeko aukera izan zuten", aipatu du erakunde anarkosindikalistak. Hauen jarrerak denetarik ziren, baina askok, gertatutakoa entzuterakoan, "sumintzen ziren", sail sindikalak nabarmendu du.\n"Ezin da ulertu sail sindikaleko bi emakume hauek kaleratzea", jakinda lan berri bat lortzea erabat zaila dela kolektibo honentzat, "eta ETTren bitartez hainbat langile kontratatzea", azpimarratu du sail sindikalak.\nEpaiaren egunean "lanera bueltatzea izango da gure helburua", kaleratuek esan dute; "enpresa honetan duintasuna eta justizia beharrezkoa baita".


Bertsozaletasunaren azterketa soziologikoaz eta bertsolaritzaren geroaz solasean, Durangoko Azokan — Bertsozale Elkartea\nBertsozaletasunaren azterketa soziologikoaz eta bertsolaritzaren geroaz solasean, Durangoko Azokan\nAbenduaren 8an izango da solasaldia Landako gunean atondutako Areto Nagusian, 11:00etan. Jone Miren Hernandez ikertzaileak gidatuta, Beñat Gaztelumendi, Harkaitz Zubiri, Igor Elortza eta Maialen Lujanbio izaango dira parte hartzen.\nGaur hasi da Durangoko Azoka. Abenduaren 9ra arte izango da izango da zer ikusi, entzun eta irakurri. Eta ez bakarrik Goienkaleko, Artekaleko eta Barrenkaleko postuetan bakarrik; Durangoko Azokan sortzaileei eskainitako guneetan eskaintza handia izango baita. Tartean, Bertsozaletasunaren azterketa soziologikoaz eta bertsolaritzaren geroaz solasean ariko gara.\nAbenduaren 8an, 11:00etan, izango da solasaldia Landako guneko Areto Nagusian. Jone Miren Hernandez UPV/EHUko ikertzaileak gidatuko du saioa. Hasieran, Bertsozaletasunaren Azterketa Soziologikoaren emaitzen berri emango du ikerketa egin duen adituetako batek, UPV/EHUko Harkaitz Zubiri ikertzaileak eta, ondoren, horretaz eta, oro har, bertsolaritzaren inguruan hitz egingo dute Bertsozale Elkarteko ordezkari diren Beñat Gaztelumendi, Igor Elortza eta Maialen Lujanbio zuzendaritzako kideek.\nBeste ekimenen batean ere hartuko dugu parte, gonbidatuta: egun horretan bertan, 18:30ean, Kulturaren transmisioa eskolan izeneko mahai-inguruan hartuko dugu parte. Bertsolaritza geroratzeko ikastetxeetako eta bertso-eskoletako proiektuetan lanean ari den Mikel Artola Gipuzkoako Bertsozale Elkarteko kidea ariko da solasaldian, Iratxe Retolaza UPV/EHUko irakaslearekin, Maria Rivero musikariarekin eta Pello Ulazia Deustuko Unibertsitateko irakaslearekin batera. Kattalin Minerrek gidatuko du saioa.\nGoienkale 39an izango gara\nLanku Kultur Zerbitzuen eskutik, abenduaren 7an ere izango dira apuntatzeko bi hitzordu: Ahotsenea solasaldiak gunean Buruz buru lanaren ingurukoak entzun ahal izango ditugu, 13:00etatik aurrera; eta Saguganbaran, 16:00etan, Bertso jasa bat-bateko jolasa haur ikuskizuna.\nGainera, Goienkale 39an topatuko duzu Bertsozale Elkartearen eta Lanku Kultur Zerbitzuen stand-a. Gure ekoizpenak edota banaketa prozesuan bidelagun gaituzten produktuak topatuko dituzu han.\n2017ko Bertsolari Txapelketa Nagusiaren argitalpena izango da eskuragai: txapelketako bertsoaldiak, argazkiak, doinuak eta adituen hausnarketak biltzen ditu lanak. Liburua eta diskoa ditu. Bestalde, Mintzola Ahozko Lantegiaren bidez 2016an egin genuen Europa bat-batean topaketari loturiko liburua ere izango da eskuragai: World Improvised Verse Singing. Topaketa haren baitan hitzaldiak eskaini genituen Donostiako Miramar Jauregian, ahozkotasunean eta kantu inprobisatuan adituak diren hainbat ikertzaileren eskutik: Ruth Finnegan, Josep Vicent Frechina eta Jone Miren Hernandez, besteak beste. Hitzaldi horietako bederatzi biltzen ditu Renoko Euskal Ikergunearekin (Center for Basque Studies) elkarlanean ateratako liburuak.\nBestalde, Lankuk bideratutako Buruz Buru lana izango dugu mahaian: bertsolariak eta beste arlo zenbaitetako sortzaileak elkarrekin jarri ditugu jolasean, puntu-erantzunetan: Igor Elortza, Ilaski Serrano edota Ruper Ordorika, besteak beste. Anjel Larrañagaren ibilbidearen errepasoa egiten duen Lana festa bihurtuz liburu eta diskoa ere izango dugu gurean. Joxean Agirre idazleak jaso ditu Azkoitiko pandero-jotzaile eta bertsolariaren inguruko bizipenak.\nEgunotan elkar ikusiko dugulakoan, laster arte!\nHarkaitz Zubirik aletuko ditu azterketaren emaitzak./XDZ


Etxebizitza Sailburuordetza - Ingurumen, Lurralde Plangintza eta Etxebizitza Saila - Eusko Jaurlaritza - Euskadi.eus\nTitularra: Pedro Javier Jauregui Fernandez\nEtxebizitza Sailburuordetzak honako jardun-arlo hauek zuzendu eta koordinatzen ditu:\nHiri-birgaitzea sustatzea, Lurralde Plangintzaren eta Hiri Agendaren Sailburuordetzarekin koordinatuta.\nEtxebizitza Sailburuordetzari, dekretu honen 7. artikuluan oro har esleitutako egitekoez gain, honako hauek dagozkio:\nEtxebizitzaren arloko politika publikoen plangintza estrategikoa, herritarren partaidetzaren sustapena, koordinazioa, kudeaketa operatiboa, exekuzioa eta ebaluazioa.\nJasangarritasuna sustatzea, eraikuntza- eta hirigintza-garapena bideratzeko elementua den aldetik.\nIrisgarritasuna bultzatu eta sustatzea.\nHiria birgaitzeko politiken programak, araudiak, sustapen-jarduerak eta kudeaketa operatiboa bultzatzea, Lurralde Plangintzaren eta Hiri Agendaren Sailburuordetzarekin koordinatuta.\nBabes publikoko etxebizitzen kalifikazioa aldatzea, Babes publikoko etxebizitzen araubide juridikoari eta etxebizitzaren eta lurzoruaren inguruko finantza-neurriei buruzko martxoaren 4ko 39/2008 Dekretuaren 11.5 artikuluan aipatzen den moduan.\nEsleipen-prozedura orokorretatik kanpo uztea Euskal Autonomia Erkidegoaren Administrazio orokorrak sustatutako alokairu-programetan sartuta dauden babes publikoko etxebizitzak, zuzkidura-bizitokiak eta etxebizitza libreak, norbanakoak salbuestea halako etxebizitza edo bizitokiak eskuratzeko ezarrita dauden baldintzak betetzetik, eta etxebizitza horiek zuzenean esleitzea, araudian ezarritako moduan, betiere.\nZenbait etxebizitza aldi baterako ordezko etxebizitza gisa kalifikatzea; ordezko etxebizitzetarako erabiliko diren babes publikoko etxebizitzak esleipen-prozeduratik kanpo uztea, eta norbanakoak salbuestea halako etxebizitzak eskuratzeko ezarrita dauden baldintzak betetzetik.\nEuskal Autonomia Erkidegoaren Administrazio orokorrak erosi behar dituen babes publikoko etxebizitzen salmenta-eskaintzak onartzea eta etxebizitza libreak erostea, babes publikoko etxebizitza gisa kalifikatzeko, betiere ondarearen arloan indarrean dauden legeak betez.\nLurzoruari eta Hirigintzari buruzko ekainaren 30eko 2/2006 Legearen 80. artikuluan eta Hirigintzako Estandarrei buruzko uztailaren 3ko 123/2012 Dekretuaren 18. artikuluan aurreikusitako baimen-prozedurak ebaztea.\nEtxebizitzako lurralde-ordezkaritzak koordinatu, antolatu eta zuzentzea, zeinak organikoki sailburuordetzaren mende egongo baitira, hargatik eragotzi gabe dagozkien zuzendariekiko mendekotasun funtzionala.\nEtxebizitzaren ekainaren 18ko 3/2015 Legearen erregelamendu bidezko garapen osoa bultzatzea.\nHonako hauek sailari atxikitzearen ondoriozko eskumenak baliatuko ditu Etxebizitza Sailburuordetzak: Vivienda y Suelo de Euskadi, S.A.? Euskadiko Etxebizitza eta Lurra SA (Visesa) eta Alokabide SA sozietate publikoak, eta Sestao Berri 2010 SA partaidetzapeko sozietatea.\nEtxebizitza Sailburuordetzaren mende daude zuzenean eta hierarkian Etxebizitza, Lurzoru eta Arkitektura Zuzendaritza, Etxebizitzako Plangintzaren eta Prozesu Eragileen Zuzendaritza eta Etxebizitzako lurralde-ordezkaritzak.\n7. artikulua.? Saileko sailburuordeak.\nSaileko sailburuordeei dagozkie, beren eskumen-eremuan eta sailburuaren mende zuzenean eta hierarkian, honako eskudantzia orokor hauek:\nSailburuordetzaren jarduerak planifikatu, zuzendu, koordinatu, bultzatu eta gainbegiratzea, bai eta zuzendaritzenak eta sailburuordetzaren mende dauden gainerako administrazio-organo eta -unitateenak ere, horretarako behar diren jarraibideak eta aginduak emanez.\nBere arlo funtzionaleko jarduera-politikak zehaztu, landu eta sailburuari proposatzea, gobernu-estrategiaren arabera sailburuordetzari ezarritako helburu estrategikoak garatzea eta lortutako gizarte-inpaktua neurtzea.\nSailburuordetzaren barruan, baliabide materialen eta giza baliabideen premiak definitzea, aurrekontu-aurreproiektua lantzeko.\nXedapen orokorren proiektuak, planak, programak eta jarduera esanguratsuak sustatzea.\nZehapen-espedienteak hasi eta ebaztea, baldin eta oso astuntzat tipifikatutako zehapenak ezartzeko badira.\nBere jarduera-eremuan izapidetutako nahitaezko desjabetzeen gastuak baimentzea, zenbatekoa edozein dela ere.\nAhaleginak egitea sailburuordetzak eta bere zuzendaritzek ordezkaritza eraginkor eta koordinatua izan dezaten proiektu, sare, elkarte, organismo eta erakundeetan, are Europan nahiz nazioartean.\nBere eskumeneko eremuetan euskararen erabilera sustatzea, zerbitzu-hizkuntza eta lan-hizkuntza izan dadin, Gobernu Kontseiluak onartutako Euskararen Agenda Estrategikoarekin bat.\nBere eskumeneko eremuetan emakumeen eta gizonen berdintasuna sustatzeko erantzukizuna bere gain hartzea, Gobernu Kontseiluak onartutako Euskal Autonomia Erkidegoko Emakumeen eta Gizonen Berdintasunerako Planean ezarritakoarekin bat etorriz.\nIndarrean dagoen araubide juridikoak agintzen dien beste edozein egiteko, edo, oro har, Euskal Autonomia Erkidegoaren Administrazioko sailburuordeei esleitzen zaizkien egiteko komunak.\nPedro Javier Jauregui Fernandez\nEtxebizitzako Plangintzaren eta Prozesu Eragileen Zuzendaritza\nArabako Etxebizitza Lurralde Ordezkaritza\nGipuzkoako Etxebizitza Lurralde Ordezkaritza\nBizkaiko Etxebizitza Lurralde Ordezkaritza


Azpikontratazioan oinarritutako Gipuzkoa klasista eraikitzen ari da Aldundia | LAB SINDIKATUA\nZerbitzu Publikoak Enplegu Publikoa Azpikontratazioan oinarritutako Gipuzkoa klasista eraikitzen ari da Aldundia\nDuela hilabete gutxi, Gipuzkoa Europan desberdintasun maila txikiena duen lurraldea bihurtu nahi zuela adieraziz azaldu zen prentsaren aurrean EAJ-ko Markel Olano Ahaldun Nagusia, ohikoa den marketin kanpainari hasiera emanez. Gaur, ikusitakoak ikusita, Markel Olano Gipuzkoako lan esparruan eta langileen artean prekaritatea gehien bultzatzen duen arduradun politikoa bihurtu dela azpimarratu nahi dugu.\nGipuzkoa desberdintasun txikiena duen lurraldea izan beharrean, kasta eta klase banaketa handiena duen lurraldea izatera pasako da Markel Olanoren eskutik. Legealdi hasieran egin zuen Aldundiko zerga politikaren aldaketa bide horren hasiera baino ez zen izan.\nEta ez da kasualitatea hori horrela izatea. Markel Olanok Aldundian azpikontratazio bultzatzen badu, bere politika interes ekonomiko pribatuen mesedetan jartzen duelako da. Horregatik bultzatzen du etengabe zerbitzuen pribatizazioa indartzen duen azpikontratazioa. Ez du hori egiten Aldundiaren pertsonal gastua murrizteko, baizik eta nagusiki sektore pribatuen interesak babesteko. Praktika honek negozio biribila suposatu du bere lagun diren enpresarientzat, modu horretan diru publikoa esku pribatuetara pasatzen baitu, nola ez, prekaritatearen kontura.\nMarkel Olanok bide pribatizatzaile hori bi gezurretan oinarritzen du. Lehena, kudeaketa pribatua publikoa baino hobea dela esanez, errealitateak kontrakoa erakusten digun bitartean, azpikontratatutako zerbitzuen kalitatea okertzen baita ia beti. Eta, bigarrena, kosteak merketzen dituela esaten du. Argudio hau ere ez da benetakoa, enpresa azpikontratatzailearen irabazi-marjina bermatu behar delako.\nEnpresarien kaltetan balitz, EAJ-k ez luke honelako politikarik bideratuko. Benetako kaltetuak langilea eta zerbitzua dira, eta ondorioz, herritarra. Lehenari soldata eta lan baldintzak okertzen zaizkio (orduko 5€ baino gutxiago ordaintzen ari da Aldundia), ondorioz zerbitzuaren kalitatea okertzen da eta kaltetua herritarra da.\nHori bai, Markel Olanok bultzatzen duen azpikontratazio politika honek, lehenik eta behin, enplegu publikoa suntsitzen du. Zerbitzu bera eskaintzen da, aurrekontu berdinarekin finantzatua, baina murriztutako plantilekin. Eta, bestetik, muturreko prekarizazioa bultzatzen du, errentagarritasuna bermatzea baita azken helburua.\nEgoera honen aurrean, LABek konpromiso argiak eskatzen dizkio Markel Olanori, berak zuzentzen duen Aldundiak enplegua bermatu eta lan-baldintzak hobe ditzan, azpikontratazioa bultzatu beharrean.\nEzin dugu ahaztu, azpikontratazioa pribatizaziorako bidea dela gehienetan. LABen ustez, kalitateko zerbitzu publikoen aldeko apustu argia egin behar da. Honek eskatzen duena da zerbitzuen merkantilizazioarekin amaitzea. Gure ustetan, beharrezkoa da, langileen eskubideak errespetatu eta kalitatezko zerbitzua emango duen sektore publikoaren aldeko apostua egitea, honek pribatizatua dagoena publifikatzea eskatzen duelarik.


Aginte-perpaus - Wikipedia, entziklopedia askea.\nHiztunak entzuleari edo idazleak irakurleari agindu bat, debeku bat, aholku bat edo eskaera bat egiten diola adierazten duen perpaus-mota. Aginte-perpausei, amaieran, harridura-marka (!)ezarri ohi zaie.\nAginduak emateko ere balio dute perpausek, eta funtzio hori dutenei aginte-perpaus deritze.\nZatoz hona, mesedez!\nJoan zaitez pikotara!\nEkar iezadazu mahai gaineko ogi-zati hori!\nIsildu denok, otoi!\nEgia da aginduak eman daitezkeela aginte-perpausa erabili gabe ere. Askotan, begirada zorrotz bat aski izan daiteke. Galdera bat ere, sarritan, agindu bat izan daiteke:\nBenetako agindua hiztunak solaskideari egiten diona da. Hots: bigarren pertsona bati zuzentzen zaio. Beraz, aginte-perpausak aginterazko adizkiez baliatzen direnez, agintera, bereziki, bigarren pertsona jokoan sartzen duena izan ohi da. Hots: NOR edo NOR-NORI motako aditza bada, NOR 2. pertsonakoa izango da (zu, zuek, edo hi). Eta NORK-duna bada aditza, NORK horrek izan beharko du 2. pertsonakoa. Alegia, subjektuak bigarren pertsonakoa behar du izan. Hortik aparte, 2. pertsonarik ez badago, ez da, berez, benetako agintera izango. Alegia, agindua baino gehiago, erregua edo desira izan liteke. Era horretakoak dira, esaterako, honako hauek:\nKanta dezagun kantu alai bat!\nIsil nadin, astakeria bat esan baino lehen.\nBetor hurrengoa, mesedez!\nEgin bezate nahi dutena.\nDoazela antzarrak ferratzera.\nEsan dezala egiazki zer pentsatzen duen.\nNola osatzen dira aginte-perpausetako adizkiak? Goian emandako adibideak begien aurrean harturik, ongi berezi behar da egiazko agintera (2. pertsona tartean duena) gainerakoetatik. Ondoko laukietan 2. pertsonako agintera (hots: egiazko agintera) eta 3. pertsonakoa ere –forma berezia hartzen duen heinean– jasotzen da.\n1 Agintera: adizki trinkoak\n1.1 Aginterazko NORK-dun adizkiak\n2 Agintera eta ezeztapena\n3 Adizki perifrastikoak\n4 Subjuntiboaren bidez ere adieraz daiteke agintera\n5 Hirugarren pertsonako agintera\n6 Laguntzailerik gabeko agintera\n7 Aginte-perpausen hitz-ordena\nAgintera: adizki trinkoak[aldatu | aldatu iturburu kodea]\nAginterazko NORK-dun adizkiak[aldatu | aldatu iturburu kodea]\nEra honetako adizkiak ez dira NOR-(NORI) sailekoak bezain erabiliak. NOR-(NORI)-NORK sailekoetan ere, adibidez, NOR3. pertsonakoa denean bakarrik osatzen dira adizki trinkoak aginteran. Oso nabarmena da, hortaz, adizki perifrastikoak erabiltzeko joera: ekark esan beharrean, ekar ezak, adibidez. Gainera, maiz, trinko-itxura izan arren, ez dago argi benetan adizki trinkoa ala adizki perifrastikoa den, kontrakzio bidez aski «trinkotua» agertzen denean, alegia. Dena den, eskema orokorra agertzen da laukietan, adizki guztientzat balio duena. Bost aditz hauek jaso dira: EKARRI, ERAMAN, ERABILI, EGIN eta JAKIN, haiek baitira ezagunenak.\nOharrak: 1) ...i + i...> ...i... (egiok, ekarzkiok,...)\n2) ...kiT + TE > ...kiDAte; ...kiK + TE > ...kiAte; ...kiN + TE > ...kiNAte\n3) EGIN aditzaren kasuan, nori-ren aurreko -ki- hori ez da ageri: begit eta ez *begikit.\nLauki horietatik ateratzen diren adizki trinkoak tankera honetakoak dira: EKARZU, EGIZU, EKARRIOZU, etab. Nolanahi ere, haien ordez forma perifrastikoak erabil daitezke: EKAR EZAZU, EGIN EZAZU, EKAR IEZAIOZU, etab. Gainera, forma perifrastiko horiek, maiz, erabat laburtuak erabili ohi dira. Hain zuzen, EKARRIOZU trinkotzat hartuta ere, haren parean «EROSIOZU» eta antzekoak erabiltzen dira. Hori EKARRIOZU-ren parekoa izan arren, nekez hartuko da forma trinkotzat. Egokiago dirudi EROS IEZAIOZU-ren laburduratzat hartzea.\nAgintera eta ezeztapena[aldatu | aldatu iturburu kodea]\nOhar garrantzizko bat egin behar da aginterazko adizki trinkoei buruz. Izan ere, ezeztapena eta agintera biak batera gerta daitezke, galdera eta ezeztapena batera gerta daitezkeen bezala. Baina adizki trinkoekin ezin da ezeztapenik egin. Horrenbestez, txarrak dira honako hauek:\n*Ez zatoz hona!\n*Ez hoa ikastolara hain goiz!\nEzeztapena aurrera joango bada, adizkera aldatu beharra dago: edo adizki perifrastikora jo, honako adibide hauetan bezala:\nEz zaitez hona etor!\nEz hadi joan ikastolara hain goiz!\nEdo laguntzailerik gabeko adizkiaz baliatu. Hau da, hain zuzen, hizkera arruntean maizenik gertatzen dena:\nEz etorri hona!\nEz joan ikastolara hain goiz!\nAdizki perifrastikoak[aldatu | aldatu iturburu kodea]\nErgatiboa eskatzen duten aditzetan, badirudi aditz trinkoaren ordez perifrastikoa erabiltzeko joera areagotu egiten dela. Eta hori ez da ezezkako aginteran bakarrik gertatzen. Orokorragoa da. Hala, honako bi perpaus hauek baliokideak badira ere, perifrastikoa izango da erabiliena:\nEramak autoa garajera!\nEraman ezak autoa garajera!\nAdizki perifrastikoak aditzoinari laguntzaile egokia erantsiz lortzen dira. Hots:\nagintezko adizki perifrastikoa = aditzoina + agintezko adizki laguntzailea\nNondik sortzen dira adizki laguntzaile horiek? *EDIN eta *EZAN aditzaren orainaldia bera da, baina subjektua bigarren edo hirugarren pertsonakoa dutenak. Bestalde, adizki horren hasierako D- desagertu egiten da ergatibodun adizkietan:\n-dezazu- → ezazu\n-dezak- / -dezan- → ezak / ezan\n-diezaiozue- → iezaziozue\nSubjektua 3. pertsonakoa denean, adizkiaren hasierako D- horren ordez B- agertuko da. Hots:\n-dadi- → bedi\n-daitez- → bitez\n-deza- → beza\n-dezate- → bezate\nGainerako adizkiak ohikoak dira. Eskemetan ageri diren marratxoak kentzea aski da aginterazko laguntzaile egokia lortzeko:\n-zaitez- → zaitez\n-zaitezte- → zaitezte\nAdizki zuzenak lortzeko, egindako ohar hauek aski badira ere, hona hemen koadro batean bildurik aginterazko adizki laguntzaileak:\nSubjuntiboaren bidez ere adieraz daiteke agintera[aldatu | aldatu iturburu kodea]\nGainerako kasuetan, hots, egiazko agintera ez direnetan, subjuntibozko adizkiak baliatzen dira, -ELA edo -EN atzizkiaz horniturik. Badirudi, gainera, subjektua lehen pertsonakoa denean, -EN atzizkia hautatzen dela gehienetan, eta hirugarren pertsonan, ostera, -ELA:\nEgin dezagun bidea elkarrekin. (egin dezagula bidea elkarrekin ere esan daiteke da, baina horrek desio bat adierazten du).\nMintza gaitezen argiro.\nJan dezala berak arrain ustel hori.\nEz daitezela hurbil ertzera.\nEgin dezala bakoitzak nahi duena.\nJakina, -ELA atzizkia bigarren pertsonakoek ere onartzen dute, batez ere ezezko perpausetan:\nEz dezazula horrelakorik sekula eros.\nEz zaitezela horretaz gehiegi fida.\nDena den, ez zaitez fida eta ez zaitezela fida adiera desberdineko perpausak direla ematen du: lehenbizikoa benetako agindutzat har daiteke; bigarrenak, berriz, erregu- edo agian aholku-kutsua du. Batzuetan, mehatxu-kutsua ere bai, dirudienez. Lehen pertsonan ere horren antzeko zerbait gertatzen da:\nEz gaitezela bidean gal.\nAdizki horien paradigma lortzeko, aski da subjuntibo delakora joatea: *EZAN eta *EDIN-en orainaldiko formei -EN edo -ELA eranstea aski da aginterazko adizkiak osatzeko: esan diezaiogun; ez gaitezela gehiegi hurbil, etab.\nHirugarren pertsonako agintera[aldatu | aldatu iturburu kodea]\nBadira beste adizki batzuk, aginterakotzat hartu ohi direnak 3. pertsonako subjektua duten arren.\nBakoitzak aukera beza bere gustukoa.(= bakoitzak aukera dezala bere gustukoa)\nEgin bedi zure nahia. (= egin dadila zure nahia)\nHala biz. (= hala izan dadila)\nAdizki horien ezaugarri nagusia hasierako B- morfema da. Elementu hori adizki trinkoetan nahiz adizki trinkoen laguntzaileetan aurkitzen da: betor, bego, beude, alde batetik; eta etor bedi, etor bitez, egin bezate, ekar beza…, bestetik). Adizki horiek [subjuntiboa + -ela] erakoen baliokide direla ematen du, nahiz eta -ela-dunak erregu-kutsu handiagoa duela dirudien. Adi beza gisako aginte-adizkiak benetako agintera izango dira errespetuzko solasean jendea «berorika» ari denean:\nAdi beza, jauna, nik esaten diodana.\nHitz egin beza berorrek lehenbizi.\nErabilera horretan, halako adizkiak benetako aginterakoak dira, eta, horrenbestez, ezin dira adi dezala edo hitz egin dezala moduko adizkiez ordezkatu. Horrek esan nahi du egiazki adiera desberdina dutela.\nLaguntzailerik gabeko agintera[aldatu | aldatu iturburu kodea]\nHau da euskaldunak bere eguneroko jardunean erabiltzen duen agintera nagusia:\nEtorri hona, mesedez!\nKonta dakizun guztia! Bestela, igarriko diozu.\netab. Ezezkakoetan ere gauza bera:\nEz esan inuzentekeriarik!\nEz ibili txakurrarekin!\nEz pentsa arazoak kezkarazten ez nauenik.\netab. Haietan, bada diferentzia bat euskalkien artean: mendebaldean aditz-partizipioa erabiltzeko joera dago: etorri, ekarri, erosi, lagundu, hustu,… Ekialdeko joera, berriz, aditzoina erabiltzekoa da: ekar, eros, lagun, huts, ahantz,… Nolanahi ere, bi formen arteko diferentzia hori bestelako adizkietan ere nabaria da, ahaleran adibidez: zapal-DU dezaket / zapal dezaket.\nAginte-perpausen hitz-ordena[aldatu | aldatu iturburu kodea]\nGoian jasotako adibideak ikusirik, erraz da asmatzen aginteraren ezaugarri nagusi bat zein den:\nAginterazko adizkia esaldiaren ezkerraldean joan ohi da, esaldiaren hasieran.\nHori da joera nagusia. Horretaz gainera, aditzaren osagarria (objektua, adibidez), adizkiaren eskuinera joaten da. Horregatik, zenbaitetan, ordenari esker jakin daiteke adierazpen-perpaus bat den ala egiazko aginte-perpaus bat den:\nLasai zaude. (adierazpen perpausa)\nZaude lasai. (aginte perpausa)\nBeste ezaugarria da eskuarki subjekturik ez dela adierazten aginteran eta, adierazten denean, aditzaren eskuinaldera joan ohi dela. Kasu horretan, subjektu hori hanpatua egon ohi da, beste subjektu posible batekin kontrastean dagoela markatuz:\nPresta ezazu afaria! (subjektua isilpean)\nPresta ezazu zerorrek! (subjektua agerian eta hanpatua)\nHitz batean esateko, aginterazko perpausetan, normalki adizkiak berak hartu ohi du leku nagusia. Esaldiak ere adizkian hartzen du doinuaren mailarik gorena.\nOrriaren azken aldaketa: 27 urtarrila 2019, 17:07.


Biologia konputazionala - IIS Biodonostia\nBiodonostia OIIko Biologia Konputazionaleko Plataformak (BKP) zerbitzua eskaintzen die Donostialdea ESIko zerbitzuei eta osasun-zientzien komunitateari oro har. Datu-analisiaren ikuspegi globala eskaintzen du ikerketako jardunbide egokiei jarraituz, barnean hartuta diseinu esperimentala, datu-analisia, analisi estatistikoa, bistaratzea, ikerketa-argitalpenak prestatzea, zuzentzaileei erantzutea eta datu omikoak datu-base publikoetan gordailutzea.\nPlataformak 90 argitalpenetik gora ditu inpaktu handiko aldizkarietan, hala nola Science (Moore et al, 2015), Naturaleza (Knobloch et al, 2013; Ko et al, 2010; Kim et al, 2009; Kim et al, 2008), Nature Cell Biology (Ohnishi et al, 2014; Esch et al, 2013; Han et al, 2011), Cell (Han et al, 2010; Singhal et al, 2010; Kim et al, 2009), Cell Stem Cell (Rao et al, 2016; Song et al, 2016; Kubaczka et al, 2015; Han et al, 2012; Ko et al, 2009).\nZerrenda osoa kontsulta daiteke hemen.\nPlataformak datu-analisirako laguntza eskaintzen du ikerketa-proiektuekin lankidetzan datu-sekuentziazio masiborako (NGS) eta microarray-etarako: (goitibeherakoak izan daitezela):\nSekuentziazio masiboko NGS datu-analisia\nPlataformak prozesuak, kanalak eta programak garatu ditu datu biologikoen multzo handiak analizatzeko. Analisiak barnean hartzen ditu datuen kalitatearen ebaluazioa, analisi sakona, emaitzen interpretazioa eta zenbait formatutan komunikatzea eta aurkeztea.\nNeurriko algoritmoak ere garatzen ditu hori eskatzen duten proiektuetarako.\nHona egiten dituen NGS datu mota batzuk:\nGenoma osoaren sekuentziazioa.\nADN osagarrian oinarritutako transkriptoma eta ARN txikien analisia (RNA-Seq).\nImmunoprezipitazio kromosoma bidez bakartutako ADN zatien sekuentziazioa (ChIP-Sec) ADNari transkripzio-faktoreekin loturak bilatzeko eta kromatina-seinaleen analisia.\nADNaren metilazio-detekzioa (Meth-Sec), bai bisulfitoaren sekuentziazio osoarena (WGBS), bai bisulfitoaren adierazpen murriztuarena (RRBS).\nPlataformak microarrayen (Affymetrix, Agilent, Illumina, Roche NimbleGen, besteak beste) datu-analisiak egiten ditu honetarako:\nKopia-zenbakiaren aldakuntza-analisia (CNV).\nBiologia Konputazionaleko Plataforma espezializatuta dago zenbait datu genomiko, proteomiko, metabolomiko multzo irudi biomedikoekin integratzen.\nPlataformak lankidetzak eskaintzen ditu baterako ikerketa-proiektuen edo zerbitzuen ordainketa bidez finantzatutako proiektuetan oinarrituta. Plataformako langileak ikerketa-lankidetza ugaritan ari dira parte hartzen gaur egun.\nBKPk lankidetza berriak gauzatzeko eta baterako finantzaketa eskatzeko lan egiteko aukera eskaintzen du. Gainera, baterako laguntza eskaintzen du diziplina anitzeko ikerketa-proiektuetarako eskala handian.\nProiektuak diseinatzeko eta datu-analisiak kontsultatzeko zerbitzuen tarifen kalkulua eskaera bidez egiten da.\nKontsultatu hemen Plataformaren tarifak kalkulatzeko prozedura.\nEskaera egiteko kontaktua honako hau da:\nDr. Marcos J. Araúzo-Bravo\n+34 943 00 61 08\n← Euskal biobankoa 3D inprimaketarako diziplina anitzeko plataforma (3DPP) →\nPº Doctor Begiristain, s/n\nTfno.: +34 943 00 61 08\nDra. Daniela Ivanova Gerovska\nTfno.: +34 943 006108


ccl_kfc by CCL 8865 views\n3D Printing and the Future (or Demi... by Rising Media, Inc. 477 views\nXamarin Evolve 2016: Mobile search ... by James Montemagno 897 views\nGender planing as an input to engen... by VIBHUTI PATEL 768 views\nPatong villa-473 by Villa Getaways 335 views\nRúbrica Evaluación Campaña Posicion... by Oscar Esteban Guz... 1477 views\nPublicada em 11 de fev de 2010\nFirewall programaren deskribapena\n1. Firewall Egoitz Zabaleta 4.B\n3. Firewall gure ordenagailuarentzako segurtasun neurria da. Honek, segurtasuna hobetzeaz gain, zentsuratzeko eta kontrolatzeko ere erabil daiteke. Gaur egun ordenagailuek denbora asko pasatzen dutenez interneten konektaturik, programa asko sartzen dira eta hauek egiten duten bakarra ordengailua kargatu eta izorratzea da. Beraz, ordenagailu guztiek Firewall behar dute guztiz ondo funtzionatzeko. Hala eta guztiz ere, esan beharrekoa da Firewallek ez dituela arazo guztiak konpontzen.\n4. Firewall Hardwareak\n5. Produktu independiente edo banda zabaleko routerretan eros daiteke. Kanpoko eraso ia guztien aurka baliagarria da. Baina zoritxarrez ez da birus, har eta troyanoei aurre egiteko gai. Enpresetan barne sarea kanpo saretik babesteko erabiltzen da.\n6. Firewall Softwareak\n7. Firewall software on batek zure ordenagailua kanpoko jendeak sartzeaz edo ordenagailua kontrolatzeaz babesten du. Gainera, e-mailetan datozen troyano eta harren aurka egiten du. Honek ere alde txarra dauka, ordenagailu barruan dauden datuak soilik babesten ditu, eta sarekoak utzi egiten ditu. Hau normalean etxeko giroan erabiltzen da, programa bereziak erabiliz edo sistema eragileak berak daukana konfiguratuz.\n9. Firewall segurtasun maila finkatzeko erabiltzen da. Segurtasun maila hori erabiltzaileak ezarritako baimenen arabera ezartzen da. Behin jarrita ez dugu konfiguratzen egon behar, berak egiten du berrikusi egiten duen bakoitzean. Eta erabiltzaileak jarritako baimenak errespetatu egiten ditu. Beti lanean dago, ordenagailua interneten konektatua baldin badago ez badago bezala. Lehenengo aldiz exekutatzean opliki ibil daiteke, erabiltzailea programari eta programa erabiltzaileari ohitu egin behar direlako. Erabiltzaileak programa erabiltzen ikasi eta programak erabiltzaileak ezarritako baimenak jakin behar ditu. Askotan erabiltzen ditugun baimenak azkenean arau bihurtzen ditu programak, eta orduan azkarrago dihoa.\n11.

Firewallek bi sareen arteko sarbidea manejatzen du, eta hau egingo ez balu ordenagailuak kanpoko arriskuen menpe egongo litzateke.

Oso programa ona da eraso baten saiakeraz abisatzeko. Baina erabiltzaileak kasu egin behar dio, bestela erasoak aurrera egingo du.

Honako beste funtzio hauek ere betetzen ditu:

Ezezagunetatik babestu: zenbait lekuetan leku seguruetara soilik sartzen uzten digu.

Informazio pribatuen babesa: guk sartzen ditugun datuak etab. Organizazio txarretatik babesten ditu, hauek gure datuetan ez sartzeko.

\n12.

Sarbide optimizazioa: Barruko sareko elementuak identifikatzen ditu eta haien arteko komunikazioa optimizatzen du, ahalik eta komunikazio zuzenena egin ahal izateko. Honek segurtasuna birkonfiguratzen laguntzen du.

Kuriositate bezala, herrialde batzuk zentsura moduan erabiltzen dute, deskargak neutralizatzeko.

\nGender planing as an input to engender governance coloured 11-2-09\nXamarin Evolve 2016: Mobile search - making your mobile apps stand out\n3D Printing and the Future (or Demise) of IP\nRising Media, Inc.\nHow superbrands create meaningful brand loyalty; a market review\nRúbrica Evaluación Campaña Posicionamiento\nOscar Esteban Guzmán Fuentes\nProfessional practice 2015


Txistularien eta inauterien inguruko lanak Soinuberri aldizkari berrian — dantzan.eus\nHemen zaude: Hasiera › Albisteak › Txistularien eta inauterien inguruko lanak Soinuberri aldizkari berrian\nMinistrils-ak bakanalean. Irudia: Soinuberri HMB 11 aldizkaritik jasota\nTxistularien eta inauterien inguruko jardunaldietan aurkeztutako lanak jaso dituzte Soinuberri Herri Musika Bilduma aldizkari berrian. Sareratutako aldizkari berrian Herri Musikaren Txokoak 2009an eta 2010ean Oiartzunen antolatutako jardunaldietako edukiak jaso dira, baita Aragoiko folklorean oso jantzia dagoen Carolina Ibor ikerlariaren “Las canciones de San Fabián en Tardienta. La fiesta, los cofrades y algunas relaciones de parentesco” lana ere.\nSoinuberri HMB 11 aldizkariaren azala.\nHerri Kultura eta Kultur Ondarearen ikastun eta adituek sarean ikerlarien lanak ikusi eta entzuteko, edo norberak sortutakoak argitaratzeko, aldizkari berria da Soiuberri. Herri Musikaren Txokoaren webgunean dago eskuragarri. Herri Musika Bilduma (HMB) aldizkariaren jarraipena da, baina izena eta euskarria aldatu diote. Urte batzuetako etenaren ondoren, lan taldea osatu dute eta berriro ekin diote lanari, oraingoan ordea, paperean beharrean online argitaratzen hasi dira. Izena aldatuagatik, aurreko hamar aleen segida denez, hamaikagarren zenbakia eman diote aldizkari berriari.\nHerri Musikaren Txokoak urtero Oiartzunen antolatutako Jardunaldietako ekarpenak jasoko ditu aldizkariak. Musikaz eta kantuez gain, aldizkarian lekua izango dute beste hainbat adierazpenek ere: dantza, joko eta jolasa, kontakizunak, ahozko literatura, sinesmenak, etxea eta auzoa, edota bizitzaren zikloa.\nKorpus prozesioa. Mitja cobla erraldoiekin. Irudia: Soinuberri HMB 11 aldizkaritik jasota\nHerri Musikaren 8. jardunaldiak (2009)\nHerri Musikaren 8. Jardunaldiak, “Erakundeetako danbolintero ofiziala” izenez, 2009ko azaroaren 28an eta 29an izan ziren. Besteak beste, jardunaldietan aurkeztu ziren ponentzietako ekarpenak jaso dira aldizkarian; Carmen Rodríguezen, “El anacronismo como rasgo dinámico del txistulari contemporáneo”, Xavier Orriols-ek aurkeztu zuen “Flabiol y tambor y repo-sición de los ministriles” eta Mikel Aranburuk eskainitako “La municipalización del txistulari: proceso y resultado”.\nHerri Musikaren 9. jardunaldiak (2010)\n2010eko azaroaren 27an eta 28an, Jardunaldiek aztergai izan zuten gaia Inauteriak izan ziren, “Inauterien Joan-Etorria. Emanaldi-prozesuak eta formulak”. Gai hori landu izan duten hainbat ikerlari egon ziren Jardunaldietan eta horien lanak bildu dira aldizkarian. Emilio Xabier Dueñas ahalegintzen da Inauterien orokortasuna azaltzen: “El Carnaval (re)convertido en Carnaval”. Kepa Fernandez de Larrinoak, berriz, Zuberoako Maskaradak ditu hizpide: “La regeneración de la vida en las formas de expresión poética del carnaval suletino”. Aditu horien azalpenez gain, gerra zibilaren aurreko festen testigantzak eta inauteri berrien ereduak ere topa ditzakegu aldizkarian.\nErrioxako inauterietako pertsonaiak. Argazkia: Ernesto Dominguez. Soinuberri HMB 11 aldizkaritik jasota\nCarolina Ibor-en ikerlana\nCarolina Ibor ikerlariak egindako lana argitaratu dute lehenbiziko zenbaki honetan: “Las canciones de San Fabián en Tardienta. La fiesta, los cofrades y algunas relaciones de parentesco”. Lan horren bitartez, Huesca-ko Tardienta herrian urtarrilaren 20an ospatzen den festan murgiltzen gaitu Carolinak: bertako kantak, musika eta musika-tresnak, gastronomia, emakumezkoen nahiz gizonezkoen eginkizunak festan, kofradia, eta ahaidetasun-harremanak. Ikuspegi historikotik, musikaletik eta gau egungotik begiratuta.\nAldizkaria: Soinuberri HMB 11 (pdf)


Esperimentazioan sakonduz, biziberritu – Biziberritu\nHaurra eta esperimentazioa\nEsperimentazioan sakonduz, biziberritu\nZer iruditu zaizu liburua?\nEsperimentazioan sakonduz, biziberritu liburuaren inguruko zure iritzia jakin nahiko genuke. Zer iruditu zaizu liburua? Baliagarria? Zerbait bota duzu faltan? Zalantzarik sortu zaizu?…\nZure iritzia gurekin partekatzeko egin KLIK botoi beltzean.\negin klik hemen!\nOngi etorri esperimentazioan oinarritutako esperientziak partekatzeko web orrira!\nWeb orri honek esperimentazioa du oinarrian eta «Esperimentazioan sakonduz, Biziberritu» izeneko liburuan du oinarrian. Bertan jaso eta biltzen joan nahi izan dugunak esperimentazioa du oinarri eta horretarako hainbat alderditan jarri nahi izan dugu fokua:\nAlde batetik, aldez aurretik aipaturiko Liburuaren inguruko feedback eta esperientzia trukaketa bat sortu nahi izan dugu.\nBigarrenik, proiektuaren inguruko berriak biltzen joateko atal bat sortu dugu. Bertan berri eguneratuak aurkituko dituzuelarik.\nHirugarrenik, irakurleei proiektuaren ideian bertan parte hartzeko aukera zabaldu nahi izan diogu, horrela, praktikan jartzen diren esperimentaziorako proposamen desberdinak dokumentatzen joateko espazio bat sortuz.\nLaugarrenik, parte hartzaileen katalogo antzerako bat sortuz, hezkuntza munduan lanean ari garen profesional eta norbanakoen arteko komunikazioa errazte aldera pausu bat gehiago emateko helburuarekin.\nBosgarrenik, galdera eta erantzunetarako espazio bat sortu dugu, kontsulta desberdinak egiteko, proposamen anitzak plazaratzeko, iritziak gainontzeko kideekin partekatzeko, elkarrekin hausnartzeko, kritikak egiteko, egiten duguna zalantzan jartzeko, etab. Espazio horri esker, etengabeko prozesu batean elkarrekin eta elkarri esker ikasten eta desikasten jarraitzeko espazio baten alde egin dugu.\nSeigarrenik, dokumentaziorako atal bat txertatu dugu. Besteak beste, esperimentazioan sakontzeko baliagarriak izan daitezkeen hainbat liburu, artikulu, aldizkari, ikus-entzunezko… txertatuz.\nEsperientzia desberdinak ezagutzeko KLIKATU HEMEN.\nParte hartzaileen berri edukitzeko KLIKATU HEMEN.\nGaldera erantzunen blogera joateko KLIKATU HEMEN.\nInspiratu, esperimentatu eta sortu!\n«Bizi gara, gure munduan, gure moduan.\nBizi gara, materialen munduan, material soilen munduan.\nMaterialak bizi gaitu.\nMaterialekin bizi gara soiltasunez beteriko munduan.\nGure munduan eta gure moduan.\nAukera berriei atea irekiz, esperimentatuz, proposatuz, sortuz.\nGure munduan eta gure moduan.«\n― Esperimentazioan sakonduz, biziberritu.\n«Zeren arabera proposatzen dugu espazio jakin bat, eta espazio horretan, material bat edo bestea? Zer ekarpen egiten dio material bakoitzak umearen garapenari edo garapenaren esparru bati edo besteari? Espazioek eta materialek esperimentatzeko, manipulatzeko, esploratzeko, sortzeko eta jolasteko ateak irekitzen dizkiote haurrari.»\nAlexander Barandiaran eta Larraitz Esnaola gara.\nMUko HUHEZI fakultateko irakasleak Haur Hezkuntzan eta Hazitegi ikerketa taldeko kideak.\n«Esperimentazioan sakonduz biziberritu» liburuaren aurkezpena 25 enero, 2021\nBihar, «Esperimentazioan sakonduz biziberritu» liburuaren aurkezpena 20 enero, 2021\nInstagramen ere aurki gaitzakezu! 7 enero, 2021


“Jorge Sánchez... 20 urtean kantuan harat-honat” - Ayuntamiento de Villava / Atarrabiako Udala HOME\nZenbatekoa: 6 € leihatila, 5 € internet\nJorge Sánchez kantautoreak 20 urte eman ditu dagoenekoz kantagintzan, alde batetik bestera. “Mi Sol de Primavera” (Cuenca 1999) lanetik “Por si las Dudas” (Nafarroa 2018) diskoraino, kantariak bere barneko sentimendua agertuko du kantaldian, ahotsa eta gitarra erabiliz. Beti egin duen bezala, beste musikari batzuk izanen ditu lagun agertokian; oraingo honetan, Javi Martin eta Iñaki Auzmendi kantautoreak, hain zuzen. Gitarra hotsak eta abestiak, eskuz esku.


Grabaketa data: 1996-11-04\nHiztuna: Leoni Airè\nGaiak: aurkezpena , bertsolariak: Xalbador , bertsolariak:Xalbador , dantza: dantza-jauziak , dantza:emakumeak , eskola , eskola: ikasketak , euskara: debekatzea , gau-eskola , gaztaroa , jaiak:Urepele , lana: baserriko lanak , lana: emakumeen lana , lana:emakumeen lana\n00:44:26 Festetan aritzen zen Xalbador bertsonatan , zerri hiltzean, ardi moztean,...familian ez du entzun bertsotan.\n00:43:52 Berarentzat plazer handia zen Xalbador bertsuka joatea eta hura itzultzean etxeko lan guztiak eginak egotea. Xalbadorren amatxi eta amaren laguntza izan zuen, haiek hil arte. Gero haurrak handitu ziren eta etxetik joan. Behiak eta ardiak bazituzten, berak jeizten zituen denak, animaliekin mendira ere joaten zen. Bordara joateko ordu bat behar zen. Mutilak izan dituzte etxean laguntzen. Auzoek elkar laguntzen zuten belarrak egiteko. Artoa ere egiten zuten. Gaztain biltzea. Arto zuritzea. Kantuz aritzen ziren arto zuriketan.\n00:32:35 Haurren sortzea, non sortu ziren. Lehen ez zen urik etxeetan, kanpora joan behar zen bila, baita arropa garbitzera ere, gogorra zen bizitza. Elektrizitatea hamalau urte zituelarik jarri zuten etxean. Xalbadorren amak eta amatxik laguntzen zuten etxeko lanetan. Senarrarekin lanera ere joaten zen, bertsoka joaten zenean bera etxeko lanetaz arduratu behar zen. Berrogaitazazpian irabazi zuen Xalbadorrek Saran egin zen bertso txapelketa. Beste saio bat egin zuten Donibane Lohitzunen eta han gaizki joan zen. Handik goiti bertsuka hasi zen, leku askotatik deitzen zuten.\n00:25:07 Xalbador gazterik hasi zen bertsotan, lagunen artean. Ostatuan elkartzen ziren lagunak eta kantuz aritzen ziren, eta bertsotan. Horrela hasi zen Xalbador bertsotan, poliki-poliki. Ezkondu eta bi urtez Urepele herrian bertan bizi izan ziren, gero bi urteren buruan Xalbadorrenea etxerat joan ziren. Jendeak erraten du Xalbador artzain zela baina etxeko lan guztiak ere egiten zituen, artzaina bezain laboraria zen. Xalbadorrenean Xalbadorren amarekin, arrebarekin, amatxirekin eta anaiarekin bizi ziren, Xalbadorren aita harek hemeretzi urte zituelarik hil zen.\n00:21:25 Gazterik ezkondu ziren Xalbador eta bera, Xalbador gaztetan ezagutu zuen, baina eskolan ez ziren elkarrekin, Xalbador gau eskolan ikasten baitzuen, mutilek gau eskolan ikasten zuten, neskak eskolatik ateratzean heldu ziren mutikoak eskolara.\n00:19:41 Gazte zirelarik uros bizi ziren, ez zuten egun bezainbat gauza, baina besterik ez zutenez ezagutzen, zutenarekin konformatzen ziren.\n00:19:05 Dantzak: bals, tango, fandango,... Ez dituzte ikasi plazan arituz, lagunen artean ikasi dituzte, aukera zutenean, gordeka, apaizak orduan ez baitzuen deus erraten ahal. Dantza jauzirik ez dut ikusi berak Urepelen.\n00:17:48 Urepeleko Marka eguna.\n00:16:24 Ostatu batean lana bazuen zerbitzen, sos pixka bat irabazten zuen eta dibertitzen zen, denbora horietan gazteek ez zuten dibertitzeko aukerarik, ezin zen kanpoan dantzan egin. Erretora eta ama oso gogorrak ziren.\n00:11:04 Urepelen sortua, gazte denbora Urepelen pasatu. Hamahiru urteak arte eskolan eta gero serorekin. Eskola, . Frantsesez mintzatu behar ziren eskolan, euskaraz mintzo zena zigortzen zuten. Frantsesa eskolan ikasi zuen. Gogotik joaten zen eskolara, etxetik eskolara ordu bateko bidea zuten, oinez joaten ziren. Ortzantza baldi bazen, espartinak kendu eta ortotsik joaten ziren. Zazpi neskato joaten ziren elkarrekin eskolara. Eskolan ongi zebilen baina utzi behar izan zuen. Serorekin josten ikasten zuten.


Ezkabako talaiatik: Auzo lotsa\nIragan berri den hilabete honetan gertatu da, urrian. Berriozarren erdi-erdian dagoen denda batek 25 urte bete dituela eta, dendariak iragarri zuen halako egun jakin batean erosketa bakoitzeko opari txiki bat emanen zuela. Iragarritako eguna heldu eta denda horretara sekula agertzen ez diren batzuk agertu ziren: gainera, denda horretan salgai ez dagoen -eta inoiz egon den- produktu batzuei buruz interesa agertu eta, halakorik ez zegoela jakinik eta ezer erosi gaberik, opari hartzen zuen batek baino gehiagok.\nBide batez, dendariak eskainitako askaritxoko txorizoa, urdaiazpikoa eta saltxitxoia -grausk-grausk. ahoratu eta irentsi zituzten lotsagabeek... Ez ez ziren preseski gaztetxo kanpotar batzuk, ez horixe... Enbutituak irensteko moduari erreparatuta, lepoa eginen nuke egun hartan lotsagabe horiek ez zutela ordura arte mokadurik ahoratu...\nBaina marka guztiak andre batek hautsi zituen: andre hori, lehenbizi, senarrarekin agertu zen, eta urdaiazpikoa bukatu ostean joan zen, zera esanda... Ahora vuelvo... eta bitartean ahora, ahora, urdaiazpikoa ahoratzen zuen, -grausk-grausk-. Handik gutxira koinatarekin itzuli zen berriro saltxitxoia jatera. Jakina, dendan ezer erosi gabe...\nBiharamunean dendariak kontatu zidanean, auzo lotsa sentitu zuela esan zidan... Egia da:, beraz, klasikoek aspaldi gaztigatu zigutena: Nemo dat quod non habet. Alegia, inork ez du ematen ez daukanetik... lotsa ez bada: izan ere, lotsagabeek lotsa ematen dute, auzo lotsa.\nZenbaitek auzoan daukate lotsa...\nPosted by Itxaurdi at 12:03


Nora Salbotx: "Pandemiak Kapitalismo du izena"\nHonainoko bidea ez zen Wuhanen azaroa-abendua aldean hasi baizik eta diru akumulazioaren izenean gisa guztietako zapalkuntza saldoaren ondorioa dela. Birusa Korona da, pandemiak aldiz Kapitalismo du izena eta Heteropatriarkal eta Kolonial abizenak. Gau-iñarak momentuko aitzakia baino ez dira, garai berrietarako petxeroa.\nHartara ohitu omen gintezke, baina egon, aspalditik badago. Bistan denez ez birus baten kontra borrokatzeko espainiar armadak saldu nahi digun hori. Bake faltsuan bizi ginela uste dugunok, galderak gailentzen direneko garai hau baliatu beharko genuke normalkerien kontu hau gure barrideei ongi azaltzeko.\nTelelanari grazia ez diot inondik harrapatzen nik. Sozializazioa, konplizitatea, saretzea eta aliantzak in presentia egiten dira batik bat, kolektiboan, eguneroko kezka, kinka eta erronka txiki zein handietan. Hiru jardunaldi aldi berean eta hala moduz uztartu behar izateak gainera osasuntsutik oso gutxi daukala uste dut.\nKapitalismoak? (kar,kar,kar) ez doike!! Osasun larrialdi batek hein batean denak berdintzen gaitu, izan ere birusak ez baitu ezagutzen harrapatzen duen gorputzaren kontu korrontea. Eta hala eta guztiz ere, jendarte honen alfonbrapeko zabor guztia agerian gelditu den egoera honetan, hara eta non, konfinamenduetatik konfinamenduetara izugarrizko aldea bada, horretarako ere klaseak baitaude...momentuz.\nEmakumeek bizitza sustengatzen dutela, hemen eta Txinan. Mundu izeneko antzerki honen agertokiaren gibeleko aldean emakumeak daudela.\nFitexko da zenbait gauza baloratzeko. Agerikoena, dramatikoena, zahar etxean gertatzen ari dena dela uste dut. Bertako sindikatuek salatu duten moduan, lan baldintza, baliabide eskasia eta kudeaketa eredu batekin lotura zuzena dauka honek, zerbitzu publiko baten truk etekinak atera nahi dituen enpresa pribatu baten kudeaketa baitago tartean. Egoera hori iraultzeko lehenago ere saiakerak izan dira, orain huraxe genuke lehen erronka handia nire ustez.\nFeminismoz, klase kontzientziaz, zaintza kolektibizatuz eta haren pedagogia eginez, tokikoa (elikagaiak, komertzio txikiak, kultur ekoizpena...) bultzatuz, etxebizitza duinak bermatuz, elkartasunez, herri hezitzailearen logikan lan eginez, baserriak eutsigarri eginez denon ekarpenaz eta gure karrikak birpentsatuz.\nEz, interneten ez dugu elkar topatuko. Interneti esker, horretaraino iristeko gaitasuna dutenek (ekonomikoa, orografikoa, kulturala, linguistikoa...), elkar ikusiko dute. Baina internet, eta IKTak oro har, ezin ditugu mistizismoz ikusi, bertze edozein tresna bezalaxe kritikoki erabiltzen ahal dira, adibidez agitprop egiteko.\nHautu pertsonal bat, kolektibizatu beharrekoa, utopiarako bidean martxan jarri gaitzakeena akaso. Jendartea eraldatu dezakeen trakzio-indarra. Bide bakarra...hori baita (kar,kar,kar).\nGustu handiz Federiciren "Mundua berriz liluratuz" eta Arendten "La libertad de ser libres" gomendatuko ditut. Badut uste, gure eskala txikian ere, bailara mailan beraz, ekarpen polita egin diezaguketen testuak direla, are gehiago zerbitzu publiko eta komunitarioen balioa zein herritarron parte hartze politikoaren beharra hain agerian utzi dituen egoera honen aitzinean. Tradizio komunitario bat dauka Baztanek, beraz zangoa non pausatu bagenuke, orain jaso dugun sen komunitarista hori klase kontzientziaz eta feminismoz hornitzea dagokigu, estatu liberalaren zunbilaren zamaz askatzea beraz. Bertzalde askatasun publikoa praktikatzeko instituzioek Baztanen batzarra eta auzolana dute izena, herritar oro aditua, ikusia, ezagutua eta onartua izateko tokiak, eraldaketak abiatzeko gune paregabeak beraz.


Mory Kante musikari ginearra hil da | Kultura | Berria\nNoiz sortua: 2020-05-22 21:07:14\nMory Kante musikari ginearra hil da\nYéke Yéké kantuak eman zion sona nazioartean. 70 urterekin hil da, Konakryko erietxe batean.\nMory Kante musikaria. Tamaina handiagoan ikusi\nGineako musikari familiarik ezagunenetako batean jaio zen Mory Kante, 1950ean, Albadariah udalerrian. Bere sorterriko hainbat tradizio mandinga bereganatuta, 7 urterekin Malira jo zuen, eta kora jotzen ikasi zuen han. Afrika mendebaldeko musika tresna tradizionala da kora, eta griot deiturikoei lotuta egon da historikoki —ahozko tradizioa belaunaldiz belaunaldi transmititzen duten bardo edo kontalariei esaten zaie griot—.\n1971n, Maliko Rail Band taldean hasi zen jotzen, zeina lehenetariko bat izan zen mandinga musika tradizionala erritmo kubatarrekin eta doinu elektrikoekin nahasten. 1973. urtean, Salif Keitak taldea uztean, hari lekukoa hartu, eta abeslari hasi zen. Griot elektrikoa esaten zioten Kanteri, eta mundu osoan ezagutarazi zuen musika afrikarra eta, zehazki, ginearra.\nSonarik handiena 1987an iritsi zitzaion, Yéké Yéké abestiarekin. Afrika osoan erruz zabaldu zen, baita nazioartean ere. Europako hainbat herrialdetan zerrenden lehen postuan egon zen, eta milioi bat kopiatik gora saldu zituen lehen single afrikarra izan zen. Halaber, kantu hori biltzen zuen albuma, Akwaba Beach, garai hartan gehien saldua izan zen Afrikan.\nEbolaren krisiaren harira, beste hainbat musikarirekin batera Afrika Stop Ebola kantua grabatu zuen, irabaziak Mugarik Gabeko Medikuak erakundeari emateko.\n70 urterekin hil da, Konakry hiriburuko erietxe batean, aspalditik zuen gaixotasun baten ondorioz, berri agentziek zabaldu dutenez. Haren heriotzagatik samina agertu dute Afrikako musikari ugarik; bere «eredutzat» jo du Youssou N'dour abeslari senegaldarrak, besteak beste.


Eskubide berak — Gaztezulo\nEskubide berak https://www.gaztezulo.eus/albisteak/eskubide-berak https://www.gaztezulo.eus/albisteak/eskubide-berak/@@download/image/gobernuz_kanpok_1473837310.jpg\nOlaia Albizu (Bubulum Elkartea)\nErdialdeko Amerikan familiek bost bat seme-alaba izaten dituzte; baina sarritan, benetan, bost baino gehiago izaten dira etxean, urritasuna duen seme edo alaba ez baitute kontuan hartzen. Batez ere landa eremuetan, ume horien jatorria sorginkeriaren edota familia gaizki esaka ibili izanaren ondorio dela esaten da.\nOndorioz, ume horiek ez dira etxetik irteten, ez dute beste umeekin jolasten, ez dira eskolara joaten, ez dute mediku arretarik jasotzen, eta askok ez daukate elikadura egoki bat izateko aukerarik. Hala, ez dira komunitatean integratzen.\nIntegrazioaz hitz egitean, kontuan hartu behar da oso ezberdinak direla Nikaraguako landa eremuan urritasunen bat duten pertsonen kolektiboa eta gure gizartean urritasunen bat dutenena. Gurean jakina da pertsona horiek behar bereziak dituztela (osasuna, hezkuntza, terapia, gizarteratzea…); hau da, euren bizi kalitatea bermatzea beharrezkoa dela. Helburu hori betetzeko profesionalen lanak bat egin behar du umearen garapenarekin.\nNikaraguako landa eremuetako egoera, berriz, guztiz kontrakoa da. Familia horiek ez dute gizartearen laguntzarik, ez dakite umearen egoeraren jatorria eta zergatia, eta ez daukate baliabide ekonomiko eta sozialik pertsonaren ongizate fisiko, psikiko eta soziala garatzeko. Laguntza faltaren eta ezjakintasunaren ondorioz, familiek seme-alaba horiek alde batera uzten dituzte. Era berean, familia osoak komunitatearen bazterketa pairatzen du.\nZer da lehenengo, bigarren edo hirugarren mundua? Zein garrantzia du kontinente batean edo bestean jaio izanak? Zer inporta du beltza edo zuria izateak? Garrantzitsuena edozein pertsonaren oinarrizko gaitasunak babestea da.\nApurka-apurka elkarte ezberdinak elkarlanean dihardugu behar horiek betetzeko. Horrela sortu zen Gobernuz Kanpoko Garapenerako Bubulum izeneko Kooperazio Elkartea. Lurralde behartsuenetan, bereziki Nikaraguako nekazal komunitateetan, behar berezi eta ekonomikoak dituzten pertsonei laguntza emateko. Ez gara ezeren jabe, baina gure mundua da. Bestelako mundu bat posible delako!!!


40. krosak eta erromeriak bat egingo dute domekan Otala Zelain - Aretxabaleta - Goiena.eus\n40. krosak eta erromeriak bat egingo dute domekan Otala Zelain\nMirari Altube 2018-05-11 18:05\nJoseba Larrinaga Mardo hil zela bost urte bete dira, eta herritar asko elkartuko dira domekan Urkulu urtegi inguruan, haren izena daraman krosa jokatzeko. Behin hori bukatuta, erromeria giroa nagusituko da Aozaratzako zelaian, eguraldiak lagunduz gero.\nUrteurren borobilarekin dator aurten Joseba Mardo-ren oroimenezko krosa: 40.a, hain zuzen ere. Nobedaderik ez dute iragarri antolatzaileek, baina, aretxabaletarrek estimu handian duten lasterketa izanik, korrikalari mordoa elkartu gurako lituzkete domekan Otala Zelai inguruan.\nUmeak lehenengo, helduak gero\nAzken urteotan lez, neska-mutikoen lasterketak izango dira egunari hasiera emango diotenak: 10:00etan, benjaminek (2008-2009) 500 metro egingo dituzte; 10:10ean, kimuek (2006-2007), 1.000 metro; eta 10:20an, infantilek (2004-2005) 1.500 metro. "Astean zehar 65 bat umek eman du izena, baina egunean bertan ere mordoa gerturatzen da", jakinarazi dute Leintz eskola kiroleko kideek. Helduen krosa 11:00etan hasiko dute, Otala Zelain, eta Urkuluri buelta emango diote; zelaian bertan bukatuko da (8.410 metro). Bakarka edo bikote mistoak osatuta parte har daiteke aurten ere. Izena aurrez emanez gero –www.herrikrosa.eus eta Ibarra kiroldegia–, 8 euro ordainduko ditu lasterkari bakoitzak eta egunean bertan, 15 euro.\nBehin lasterketak bukatuta, jai giroa nagusituko da Aozaratzako zelai ezagunean, eguraldiak laguntzen badu, behintzat –txarra eginez gero, erromeria Iturrigorri pilotalekuan egingo dute eta paella lehiaketa bertan behera geldituko da–. Animaliekin jolas egiteko aukera izango dute umeek eta gaztetxoek lehenengo, eta ondoren, trikiti doinuen inguruan sagardoa dastatuko dute bertaratzen direnek. Paella lehiaketari ere orduantxe emango diote hasiera –aurrez eman behar da izena Arkupen, 5 euro ordainduta–.\nUrtero lez, norberak eroandakoa bazkalduko dute herritarrek, eta arratsalde partean musika eta Leizarra musika eskolako dantzarien emanaldiak izango dira protagonista.\n• 10:00 Umeen lasterketak.\n• 11:00 Helduen krosa.\n• 12:30 Sari banaketa.\n• 13:00 Animaliekin jolasak.\n• 13:00 Paella txapelketa.\n• 13:30 Sagardo festa, Leizarra musika eskolako trikitilariekin.\n• 14:30 Herri bazkaria; norberak eramango du.\n• 16:00 Euskal diskofesta.\n• 18:00 Dantza saioak.\n• 19:00 Euskal diskofesta.


Nick Drake - denetik - borthuzai\ndenetik - borthuzai | 2007-03-02 12:21\nAnimoz normal egotea ondo dago....... bai, ondo dago.\nGaur ordea oso pozik nago; eta zer nahi duzue esatea ba, oso ondo dago. Amelie-k Bretodo-ri kaxa itzultzean bezala da dena. Argiaren goxotasuna, airearen perfume usain arina eta hiriaren murmurio geldoa, denak, bikain daude. Arnasa sakon hartu, eta bizitzak horren erraza eta transparentea dirudi!\nBaina euforia gehiegi ere ez dut atsegin. Bizitza honetan azken batetan triste egoteko, pozik egoteko baino harrazoi gehiago daude eta.\nEta tarteko sentipen horretan, alegia, poztasuna eta tristeziaren arteko tarte horretan kokatzen da nire ustez Nick Drake-en musika. Musika lasaia, malenkoniatsua, baina argi hari finez bordatua. Badago bere abestietan berak aurkitu ez zuen esperantzarako zirrikitu bat (26 urterekin hil zen antidepresibo gaindosi bategatik). Bere musika entzutea gustatzen zait bai triste nagoenean, eta baita pozik naogenean ere. Musika orekatzailea\nNiri, bere hiru diskatatik gehien gustatzen zaidan abestia honako hau da, ea zer iruditzen zaizuen\nWikipedian nenbilela berriz, Blur taldean eragin handia izan duela irakurri dut, eta honek egia esan gauza asko esplikatzen ditu. Ea ondorengo bi abesti hauen artean antzekotasunik antzematen duzuen. Gitarra akordeetan eta baxuan batez ere:\nBlur Coffe and TV\nNick Drake Hazy Jane II\nInongo diskotan aurkitzen ez den abesti bat ere aurkitu dut goear bertan. Single moduan argitaratu zuen dirudienez Magic abestia, eta nik behintzat ez nuen abesti honen berri. Primerako abestia orkestrazio bikainaz lagundurik.\nNick Drake-en inguruko weborri interesgarri bat honako hau da:\n(Argazki gehiago hemen eta abesti gehiago berriz, beste honetan)\ndrake musika nick nick_drake\ni eme 2007-03-03 22:52 #1\nBerandu ezagutu nuen Nick Drake eta ez diot atentzio gehiegirik eskeini baña entzun dudana gustatu zait, Pink Moon diskoa bereziki. Jeff Buckley'en bidez ezagutu nuen, bere influentziak dituela eta. Ze esanik ez, Jeff'en aitak Tim Buckley'ek, Nick Drake'en doñuekin zerikusi gehiago duela.
Blur taldea berriz, ez ditut gustoko... abesti onen batzuk badituzte baña entzun eta entzun, eta ezin entzun.
Lotura interesgarria La Luna Rosarena ;)
\nborthuzai 2007-03-04 06:52 #2\nTim Bukcley e? ez daukat entzuna baina haber zer edo zer topatzen dudan.
Blur berriz, erabat ados. No mola. Baina 13 diskan badituzte pare bat abesti oso on nire ustez. Hau eta hau adibidez (hiper-hiper-intensoak) (aurreko coffe and tv ere, bueno, ez dago gaizki)
\nborthuzai 2007-03-04 17:19 #3\nbale, bale, bale, "hiper"merketu bat dut. Ados :-)
\ni eme 2007-03-05 09:51 #4\nEz zekiat zergatik baña iruitzen zaidak Tim Buckley'en musika gustatuko zaikela ;)


Changsha (txinera sinplifikatuz: 长沙, pinyineraz: Chángshā), Hunan probintzian dagoen prefektura mailako hiria da. Guztira, 6.138.719 biztanle inguru dauzka eta 11.819 kilometro karratuko azalera. "Urrezko ChangZhuTan Triangelua" osatzen duten hirietako bat (beste biak Xiangtan eta Zhuzhou dira).\nChangsha (txinera sinplifikatuz: 长沙, pinyineraz: Chángshā), Hunan probintzian dagoen prefektura mailako hiria da. Guztira, 6.138.719 biztanle inguru dauzka eta 11.819 kilometro karratuko azalera. "Urrezko ChangZhuTan Triangelua" osatzen duten hirietako bat (beste biak Xiangtan eta Zhuzhou dira). (eu)


Euskal enpresa batek elurretako kirolarientzako lehen exoeskeletoa merkaturatu du | Joerak • barrixe\nEuskal enpresa batek elurretako kirolarientzako ...\nGailu hori, Xnowers deitzen dena, oso erraz eta azkar akoplatzen zaio edozein botari eta zangoetako giharren nekea arintzen du. Hala, kirol-saioak luzatu daitezke eta belaunetan edo bizkarraldean hain maiz gertatzen diren lesioak murriztu.\nXnowers exoeskeletoa Tokioko Good Design Awards sariketako finalistetako bat izan da. Lehiaketa horretan (diseinu arloko munduko sari-banaketa zaharrena eta ospetsuenetakoa) diseinuaren bidez gizartea aberasten duten produktuak saritzen dira.\nGailu berria -Levier enpresako diseinatzaile Galder Fernándezek garatu du azken urte eta erdian, hainbat teknologi zentrotako ingeniariekin lankidetzan- oso azkar eta erraz akoplatzen zaie kirolarien botei eta zangoei. Exoeskeletoak errendimendua hobetzen du, indarra hobeto transmititzen delako eta giharretako nekea arintzen delako, eta belaunak (oso ohikoak halako kiroletan) edo bizkarraldea lesionatzeko arriskua gutxitzen du. Era berean, giharrak gutxiago nekatzen direnez, denbora gehiagoz egin daiteke kirola.\nXnowers-en helburua da kirolariaren gaitasunak hobetzea kanpoko elementuak kontrolatu behar dituenean eta gorputz-jarrera zehatz batean egon behar duenean, hots, bere zamari eutsiz koadrizepsak eta bizkarraldeko giharrak behartzen dituen bitartean. Hori gertatzen da taulak, eskiak edo motorrak erabiltzean.\nHala, patentatutako exoeskeletoari esker (oso arina eta ergonomikoa da) 30 kiloraino gutxitu daiteke koadrizepsek eta belaunek jasan behar duten zama. Era berean, gorputz-jarrera zuzentzen eta zuzen mantentzen laguntzen du, kanpoko presio horren zati handiena desagertzen delako eta, hain zuzen, horixe da eski eta snowboard bezalako kirolen saioak luzatzea eragozten diguna. Hortaz, sistema honek kirolarien segurtasuna hobetzen du, belaunetan eragiten den presioa murrizten delako.


Barra kodea: 8436007083715\nHautsi da anphora (Xoxoa - Elkar 1980) “abesti politikoaren” garaia inflexio puntuan zegoenean argitaratu zen. Euskal musika berregokitzen hasi berria zen, joera berri bat eratzen ari zen euskal musikan. Diskoak oso kritika onak jaso zituen. Garai hartan, Bernardo Atxaga idazlea eta Ruper Ordorika Bilbon elkarrekin bizi ziren eta bataren letrak eta bestearen musikak uztartuta sortu zen proiektua. Ildo poetikoa bezain berrizalea ireki zuen lan honek, garai hartan handik eta hemendik etorritako musikarien aukeraketa bikainaren laguntzaz (Angel Celada, Gereñu...).\nGerora etorri zen euskal kantagintzaren esparru zabalenean sekulako eragina izan zuen diskoak. Munduan zehar nagusitzen ari ziren musika molde berriak ekartzeaz gain, gure gaur egungo olerkia eta kalitate-mailarik altueneko “pop-rocka”, dotoreziaz eta abileziaz uztartzen zituen.\nRuper Ordorikak oraindik aktibo eta gogotsu jarraitzen du; zalantzarik gabe, euskal konposatzailerik eraginkorrenetakoa dugu. Hautsi da anphora diskoaren 30. urtemuga honetan, binilozko berrargitalpen honekin batera, orduko sortzaile kementsuei nolabaiteko omenaldia egiten diegula pentsatzen dugu.


Musikazuzenean agenda Mocker's + Dube (360ºH zuzenean formatuan)\nMusika asteburu polita izango dute Berriz herriko Kultur Etxean. Ostegun gauez Mocker's (argazkian) eta Dube taldeak ariko dira 360ºH zuzenean formatu ederrean.\nDurangon 2010ean institutuko hiru lagunek sortutako rock hirukotea da Mocker's. Musikalki hard psikodelikoa eta rock alternatiboa jorratzen dute: Riu pisutsu, 70. hamarkadan oinarritutako atmosfera progresibo-espazial eta ahots melodikoen arteko proposamen indartsua. Pasaden irailean euren hirugarren lan luzea kaleratu zuten "Oreka Ahula", Andaluziako Spinda Records zigiluarekin elkarlanean. El Palmarreko (Cadiz) Trafalgar Estudioetan grabatuta Curro Ureba ekoizlearekin (Viaje a 800, Atavismo...), "Oreka Ahula" iraileko diskarik onena izendatua izan da Zarata Mondosonoro, eta besteak beste, estatuko RockZone aldizkari mitikoak aipamen berezia ezkeini dio.\nDube 2019ko otsailean sortzen da Berriz eta Durangoko lau lagunen eskutik. 18 eta 22 urte bitarteko gazteak rock estiloaren barnean puntu ezberdinetatik murgiltzen dira beraien doinu propioa eratuz.


"Badugu kantatzeko beste modu bat, bizipenak desberdinak direlako" : Irutxuloko Hitza\nMaygred Bourricaudy eta Yanaysa Prieto\n"Badugu kantatzeko beste modu bat, bizipenak desberdinak direlako"\nIbilbide luzea egina dute dagoeneko Maygred Bourricaudy eta Yanaysa Prieto Duo Jadeko musikariek. Euskal Herrian lehen aldiz 2009an izan ziren, eta berriz heldu dira orain. Musikari gisa hazi dira, baita andre gisa ahaldundu ere.\nIa hamabost urte daramate oholtza gainean Yanaysa Prietok eta Maygred Bourricaudyk Duo Jade taldearekin. Ordutik garatu da haien musika, eta baita diskurtso feminista ere. Emakume musikarien mugak zein diren jabetzen dira, baina horiek gainditzeko lanean dihardute, eta beren musika ezagutarazten, Kuban zein Euskal Herrian. Donostiako Aurresku tabernan eskaini zuten birako bigarren kontzertua. Biko formatuan ari dira orain, eta hala erantzun dituzte galderak ere: bi ahotsetara, baina doinu bakarrean.\n2005ean hasi zenuten ibilbidea. Nola aldatu da proiektua?\nTaldeak etapa diferenteak izan ditu. Bikote gisa hasi ginen, baina halako batean pentsatu genuen interesgarria izan zitekeela talde formatua. Sorkuntzarako sekulakoa izan zen. Profesional handiak genituen gurekin eta garapen handia izan genuen. Egoeraren arabera aldatzen genuen formatua eta horrek aukera eman zigun testuinguruaren arabera egokitzen jakiteko. Orain duo gisa ari gara lanean, baina ez dugu hasierakora itzuli nahi, musikalki aldatu gara eta kolektiboan lan egiten ikasi dugu.\nJakina, bi emakume ginen taldeko liderrak, eta gainontzeko kideak gizonezkoak izanda, kutsu matxistako hainbat egoera bizi behar izan ditugu. Hori geure garapenerako baliagarria izan da: lider gisa erakutsi dugulako geure burua eta gizon musikariekin kudeatzen ikasi behar izan dugulako. Erabakitzeko gaitasuna dugula erakutsi eta geure irizpideak ezarri ditugu mahai gainean. Ahalduntzea izan da.\nHanditu da, beraz, emakume trobadoreen presentzia Kuban zuek hasi zinetenetik?\nAgian ez daude gehiago, baina duela urte batzuk baino ikusgaitasun handiagoa dute. Beti egon izan dira emakume abeslariak musika kubatar tradizionalean, baina ez ziren proiektuetako buruak. Orain ikusten dira gehiago, nahiz eta gutxiengoa garen.\nTrova musika popularra da eta probintzietan badaude proiektuak emakume trobadoreak sustatzeko, halere, gutxiengoa gara oraindik, eta ikusgaitasun txikia dugu.\nHorregatik egin zenuten emakume trobadoreei buruzko dokumentala?\nHasierako ideia beste bat zen, baina Euskal Herrira etortzen garenean giro feminista batean aritzen gara eta proposatu ziguten halako proiektu bat egiteko. Horrela erabaki genuen “gure gaiari” buruz hitz egitea. Irekita dagoen proiektu bat da oraindik. Guretzako ikasketa prozesu bat izan da andre horiek elkarrizketatzea.\nAkaso horrela ohartuko zineten andre musikari izateak dituen mugaz…\nOhartu ginen ez zituztela beren bizipen guztiak kontatu nahi, polemikarik ez sortzeko. Baina hitz egiten hasterakoan, istorio horiek guztiak harilkatzen hasi eta ohartu gara problematika zehatz bat dagoela andre izateagatik. Festibaletan soilik gizonezkoak deitzen dituzte deitzeko, musikari gisa galdetzen digute ea soinu “indartsua eta solidoa” dugun soilik gauza delikatuak egin bagenitzake bezala… Hala kontzientzia hartzen segitzen dugu. Horretarako balio izan du dokumentalak: bizipenak jasotzen segitzeko eta kontzientziak pizteko.\nAipatu izan duzue emakume trobadoreek baduzuela modu berezi bat musika egiteko.\nUste dugu badagoela zerbait, baina ez du feminitatearekin zerikusirik. Maygredi esaten diote gitarra jotzeko modu “matxoa” duela, eta niri —Yanaysari—, berriz, inprobisatzerako unean gizonezkoak bezain ausarta naizela. Klixeak dira. Dioguna da badagoela kontatzeko modu diferente bat, akaso bizipenak ere ez direlako berdinak ikuspegi feminista batetik.\nEmakumeok gai batzuekin gehiago biluzten gara. Guk, esate baterako, gai lesbikoa lantzen dugu kantuetan. Izan daiteke metaforen bidez, baina geure bizipenetatik lantzen dugu, eta mahai gainean jartzen dugu. Gizonezko sortzaileek, ordea, homosexualitatearen gaia ez dute ukitzen, eta horren inguruan abesten badute, hirugarren pertsonan hitz egiten dute.\nGenero ikuspegia lantzen segitzen duzue. Orain gutxi “La Costurera” film laburreko soinu banda egin zenuten. Zein da gaia?\nHaurrei egindako sexu abusuei buruzko film laburra da, eta abeste horrekin berarekin bideoklipa ere egin dugu. Abesti honen helburua izan da jendartea gaiaren inguruan sentsibilizatzea, kontzientzia harraraztea. Ederra da kantua, baita hunkigarria ere. Neskatoen sexu abusuen aurkako aldarria egin nahi dugu. Orain hemen [Euskal Herrian] ezagutarazi nahi dugu filma.\nHorretaz gain, zer egingo duzue Euskal Herrian?\nEgiten uzten diguten guztia egin nahi dugu. Euskal Herriko musikariekin partekatu nahi dugu egiten duguna, batik bat emakume musikariekin. Maiatzera arte izango gara hemen.\nMaider Galardi F. Agirre – Klitto!


Rementeriak goraipatu egin du Euskaltzaindiaren “ezinbesteko” lana euskararen normalizazioa lortzeko bidean - Área de prensa - Bizkaia.eus\nRementeriak goraipatu egin du Euskaltzaindiaren “ezinbesteko” lana euskararen normalizazioa lortzeko bidean\n2018(e)ko abenduaren 03(a) 13:53\nEuskaltzaindiak jaso du Ohorezko Lauaxeta Saria Unai Rementeria Bizkaiko Ahaldun Nagusiaren eskutik; poesiaren atalean, sarituak Luis Garde Iriarte eta Martin Bidaur dira eta ikus-entzunezkoen saria, berriz, Josu Martinez Martinezek jaso du.\nLauaxeta Sariak 2018\nUnai Rementeria Bizkaiko Ahaldun Nagusiak Lauaxeta 2018 ohorezko saria eman dio Euskaltzaindiari, Andres Urrutia presidenteak jaso du saria.\nRementeriak Euskaltzaindiaren ibilbidea aitortu eta eskertu du gaurko ekitaldian eta zera adierazi du Euskara berezia da guretzat, onena. Baina funtsean ez da beste hizkuntzekiko oso ezberdina. Ahoz eta idatziz zabaldu eta hazi egiten da. Horretarako, hizkuntza egoki erabili behar. Estandarizazio prozesua ezinbestekoa da. Eta horretan giltzarri dogu gure akademia. Euskara biltzen, normalizatzen eta modernizatzen egindako lana izugarria izan da. Eta ezinbestekoa. Ahaldun Nagusiak gaineratu du euskalkiak, eta horren artean bizkaiera, altxorrak dira. Baina eredu bateratuaren beharra egon da eta badago egun. Edozertarako baliozko dogun hizkuntza. Arautua, normalizatua, danona. Batasun prozesu hori euskara berreskuratu eta biziberritzeko oinarrizkoa izan da. Hizkuntza zenbat eta garatuagoa eta auratuagoa, geroz eta errazago ikasi eta erabiltzeko. Ohorezko Lauaxeta Sari honek hori guztia lortzeko egindako lana eskertu nahi deutso 100 urte bete dauazan gure akademiari .\nLorea Bilbao Euskara eta Kultura diputatuak Poesiako Lauaxeta Saria eta Ikus-entzunezkoen Lauaxeta Saria eman ditu.\nPoesiaren alorrean, 35 urtetik gorakoen Lauaxeta Saria " Barbaroak baratzean " poema bildumaren egile den Luis Garde Iriartek jaso du. Eta 35 urtetik beherakoen kategorian " Itzulera " poema bildumaren egilea den Martin Bidaurrek hartu du saria.\nBestalde, Lauaxeta Ikus-entzunezkoen Saria " Jainkoak ez dit barkatzen " ikus-entzunezkoaren zuzendari Josu Martinez Martinezek jaso du.\nSari hauen bitartez, euskara eta euskal kultura sustatu, zabaldu eta normaltzeko ahalegin berezia egin duten pertsonak, kolektiboak eta erakundeak publikoki aintzatesten dira. Esteban Urkiaga " Lauaxeta " idazlearen izena daukate, haren figura unibertsala aldarrikatzeko asmoz.\nLauaxeta Ikus-entzunezkoen Saria: Josu Martinez Martinez jauna, Jainkoak ez dit barkatzen ikus-entzunezkoaren zuzendaria. Epaimahaiaren iritzia: ;dokumentalak entzunezko dokumentu historiko bat berreskuratzen du, Euskal Herriko historiaren pasarte lazgarri bat azaltzeaz gain garaiko pertsonaia ez oso ezagun baina berebiziko baten berri emanez. Lezo de Urreiztieta protagonistaren begietatik, epika, intriga, drama eta umorea uztartzen ditu, panegirikoan erori gabe pertsonaiaren alde argiak eta ilunak agerira ekarriz, eta mota askotako baliabide narratiboak erabiltzen ditu istorio bikain eta kilikagarri bat eskaintzeko .\nLauaxeta Poesia Saria, 35 urte edo gehiagoko olerkarien saila: Luis Garde Iriarte jauna, Barbaroak baratzean poema-bildumaren egilea. Epaimahaiaren iritzia: Liburu honetan Luis Gardek muga iradokitzen duten irudien inguruan antolatu du poesia. Muga horrek erreferentzia zehatza du: mendebalde aberatsaren inguruan eraikitzen saiatu den muga, kanpokoek bertaratzerik izan ez dezaten. Baina poema liburuan adierazten den bezala, momenturen batean gizaki guztiak izan dira baratza aberatsetik kanpo egondako barbaroak. Gizakiaren izaeran sakontzen duen poema liburua da, bizitzari buruzko ikuspegi eszeptiko eta ezkorra, hunkigarria izateaz gain hausnartzera ere bultzatzen duena .\nLauaxeta Poesia Saria, 35 urtetik beherako olerkarien saila: Martin Bidaur jauna, Itzulera poema-bildumaren egilea. Epaimahaiaren iritzia: Ni poetikoan arakatzen duen lana dugu Itzulera . Bost zatitan banatua dago: Hautsitako souvenir bat, Itxaronaldia, Paris, Uharteak eta Hutsuneak oinordetzan. Poeta itzulian dabil, hara eta hona. Lirismo errealistaz eta umore egosiz agertzen dizkigu bere gatazkak eta beldurrak, bizitza eta heriotza bidaide hartuta. Besteengandik aldentzeko beharra nabari zaio; eta, esan bezala, nostalgia eta poesia ditu babesleku. Haurtzaroa eta nerabezaroa atzean uzten doan poeta gazte baten ahots gizondua dugu Itzulera liburua. Poeta gazte batek, pultsu ondratuz, gauzak eder bezain gordin esateko trebetasunaren eredu .


Iruñean elkarretaratzea egin dute Maya alkatearen "gorroto diskurtsoa" salatzeko\nPublikatuta: 2022/01/20 23:57 (UTC+1) Azken eguneratzea: 2022/01/21 08:53 (UTC+1)\nDozenaka pertsona bildu dira ostegun honetan Enrique Maya Iruñeko alkatearen adierazpen "xenofoboak" gaitzetsi eta Nafarroako beste alkate eta goi-kargudun batzuen jokabideak kritikatzeko.\nEnrique Mayaren adierazpenen aurkako elkarretaratzea, Iruñean. Argazkia: EFE\nEhundik gora lagun bildu dira ostegun honetan Iruñeko udaletxe aurrean, "gorroto diskurtsoak" ugaritu izana gaitzesteko eta Enrique Maya alkatearen azken adierazpenak salatzeko, herritarren segurtasun falta areagotu izana bakarrik iritsi diren adin txikiko migratzaileekin lotu baitzuen.\nSOS Arrazakeria Nafarroa elkarteak "Arrazakeria da" lelopean deitutako elkarretaratzeak dozenaka pertsona bildu ditu, alkatearen argazkia zuten kartel eta guzti, hark botatako esaldi bat ere idatziz jasota: "Delituak egiten dituzten pertsona gehienak ez dira bertakoak".\nTaldeko ordezkariek "gorroto hitz orori aurre egiteko asmoa" iragarri dute, "kendu nahi diguzuen duintasunarekin sareak sortuz, ertzetan bizitza eraikiz, goitik eraikitzen diren bereizkeria eta zapalkuntza forma desberdinak ezagutaraziz".\nHala, Mayaren adierazpenak salatu dituzte, baita Nafarroako beste alkate eta goi-kargudun batzuen jokabideak ere, jarrera hori "urrunetik dator eta". Azaldu dutenez, "urteak daramatzagu gizarte gisa gerra hizkera erabiltzen migrazioei buruz aritzean, delituak eta gertakari onartezinak pertsonen jatorriarekin eta arrazializazioarekin lotzen, aniztasuna etiketatzen eta arazo bihurtzen".\nBestalde, Iruñeko Udaleko oposizioko alderdiek Enrique Maya alkatea publikoki gaitzetsiko dute, bakarrik dauden adin txikikoak azken asteotan hirian gertatutako delituekin lotzen dituzten adierazpen "xenofoboak" direla eta.\nOtsailaren 3an egingo duten udalbatzan aurkeztuko dituzte hiru taldeek euren gaitzespenak.\nTalde abertzaleak gaitzespena proposatuko du "gorrotoa justifikaziorik gabe elikatzeagatik eta diskurtso xenofobo onartezinarekin gizatalde oso zaurgarriak seinalatzeagatik, daturik eskaini gabe diana erdian ipinita".\nPSNk "edozein eraso zein kaleko indarkeria zigortzeko" eskatuko du, eta Maya alkateari, "azken egunotakoen gisako diskurtso xenofobo eta estigmatizatzaileak saihes ditzan eta beharrezko segurtasun neurriak har ditzan, era integralean eta inplikatutako gainerako administrazioekin era bateratuan".\nGainera, Geroa Baik azpimarratu duenez, "Mayaren hitzak elkarbizitzaren aurkako erasoa dira, eta Iruñeko Udalaren betebeharra da gizarte kohesioa babesteko politikak proposatzea".\nNafarroako koalizioaren arabera, "egunotan entzun ditugun adierazpenek adin txikiko pertsonak kriminalizatzea dakar, euren jatorri hutsagatik, eta epaiketa erabat onartezinak dira haurtzaroaren eskubideen defentsaren ikuspuntutik".


Uztaritze: haurdun zegoen emaztearen ustezko hiltzailea epaituko dute | Basque Country | KAZETA\nUztaritze: haurdun zegoen emaztearen ustezko hiltzailea epaituko dute\nUztaritzen erailia atzeman zuten emaztearen ustezko hiltzailea epaituko du justiziak. Aditu psikiatrikoek egin dizkioten azterketek “zentzuan aldaketak” pairatu zituela ondorioztatu dute.\nKazeta|02/08/2018 13:21|0 commment Updated at:\nAutopsiak baieztatu zuen asfixiagatik hil zen emakumea bortxatua izan zela. © Aurore Lucas\nHaurdun zegoen emazte bat hilik atzeman zuten 2017ko irailean. Egun batzuk beranduago 38 urteko gizon bat atxilotu zuten Bokalen. Auzia burutzen ahal den erabakitzeko, etxegabeari azterketa psikiatrikoak egin dizkiote. Emaitzen arabera, gertakarien garaian "zentzuan aldaketak" pairatu zituen, France Bleu irratiak plazaratu duenez. Hori dela eta, legeak dio epaitua izan daitekeela. "Erailketa nahitara egin zela eta bortxaketa baldintza indargarrietan" burutu zela dio justiziak.\nHogeita hiru urteko emaztea hilik atzeman zuen bere bikoteak. Aurpegia hanpatuarekin logelako ohearen gainean biluzik eta estekaturik atzean zuen, hain zuzen. Haurdunaldiaren zortzigarren hilabetean zegoen. Autopsiaren arabera, asfixiaz hil zen.\nGertakarien lekuan aurkitutako "froga biologikoak" ustezko egilea identifikatzeko baliagarriak izan ziren. Lapurretak egiteagatik eta ondareak kaltetzeagatik egona zen atxilotua gizonezkoa, eta hainbat aldiz jaso behar izan zuen "tratamendu psikiatrikoa". Orain, justiziak erruduna den edo ez erabaki beharko du.


Bertsoa, 'kearen eta lanbroaren artean' - bertsoa.eus\nArgazki erakusketa 2021-03-16\nBertsoa, 'kearen eta lanbroaren artean'\nSaregileak (Argazkia: Sigfrido Koch Bengoetxea / San Telmo Museoa)\nSigfrido Koch Bengoechea argazkilari donostiarraren argazki bilduma bat dago egunotan ikusgai San Telmo Museoan eta bertsoak ere izango du ere lekua erakusketan. Bihar bertan arituko dira kantuan Maialen Lujanbio eta Miren Amuriza, eta Danele Sarriugartek egingo ditu gaijartzaile lanak.\n2019an Koch familiak 150 argazki inguruko bilduma eman zion dohaintzan Donostiako San Telmo Museoari. Irudi horiek Kearen eta lanbroaren artean erakusketan ikus daitezke, eta maiatzaren 23ra arte zabalik izango da. Erakusketa bi zatitan dago banatuta: aurrenekoak 1936ko gerrako 90 argazki biltzen ditu, eta bigarrenak 1948ko Gipuzkoako tradizioak eta paisaiak ditu ardatz.\nEgun hauetan erakusketarekin lotutako hainbat jarduera antolatu dira eta tartean bertsoz apaindutako bat ere. hain zuzen ere, bihar (martxoak 17) arratsaldeko 19.00tatik aurrera Sigfrido Koch-en argazkien irakurketa poetikoa egingo dute Maialen Lujanbio eta Miren Amuriza bertsolariek. Danele Sarriugarte idazlea arituko da gai-jartzaile lanetan.\nBertaratzeko gonbidapenak agortuta daude dagoeneko, baina YouTube bidez ere emango dute saioa zuzenean museoaren webgunean.


— Pasa hidranteen mapa!\nKaboak mapa pasatu baino lehen, eskuetatik erauzi zion sarjentuak. Ur-hartunea ez zen inondik ageri, nahiz eta mapak argi erakusten zuen handik oso hurbil hidrante bat egon behar zela.\nLarrialdietako kamioikoak ziren, lehen ateraldikoak. Hiru mila litro ur, hiru gizon, kaboa eta sarjentua. Balkan Txiki editorialak eraikuntza aski handia betetzen zuenez, iritsi eta hamar minutura bukatu zitzaien ura. Sua handiagotzen ari zen.\n— Berriz esango ditek suhiltzaileak urik gabe iritsi zirela. Beti bezala —arranguratu zen kaboa.\n— Mugi hadi, ostia. Hemen ez bada C-5ean egon behar dik beste bat —sarjentuak, mapa seinalatuz.\nKaboa kamioi-zisternaren bolante atzean jarri zen, eta C-5 aldera gidatu zuen. C-5 puntua hurbil zen, industrialdeko eraikin-multzoaren atzeko aldean. Berehala topatu zuten hidrantea. Tapa altxatu eta mangera ur-hartunean konektatu zuten. Goiko leihoak garretan zeuden jada, hotsa gero eta handiagoa zen. Haizea zebilen. Kamioi nodriza eta errefuertzoak etorriko ziren, bai. Halako batean. Beharrik argitaletxeak beste sarrera bat zuen atzeko alde hartatik.\n— Mekaguendios! Sartu beharra zagok! —sarjentuak, berriz.\n— Hiru horiek ez dituk sartuko behintzat —kaboak, kamioiko atzeko aldera seinalatuz.\nHan atzeko aldean hiru suhiltzaile zeuden, kuzkurtuta. Gazteak ziren, suhiltzaileetan hasi berri, eta beren lehen sute handia zen. Editorialaren eraikuntzan sartu ziren lehenak haiek izan ziren, beren norbanako ekipoekin, artean kamioiak ura zeukala, baina hamar minutura bueltan zeuden, urik gabe, eta bonbonetako airea zurrupatuta, ia guztiz.\n— Mekaguendios! Dena txupatu duk? Aire dena txupatu duk hamar minututan, e!? Mekaguendios!!!\nHiru nobatoak dar-dar batean zeuden, uda bazen ere, termometroak hogeita hamar gradu markatzen bazuen ere, suaren aurkako jantzi berezi eta lodia jantzita bazeramaten ere. Eta bonbonetako aire dena gastatuta zuten.\n— Akojonoa... —esan zuen kaboak.\nSarjentuak irizten zion bera ordurako nahiko su itzalita zegoela bere bizitzan, eta sobra ere, berriz larrua suari eskaintzen hasteko.\n— Mekaguendios! Hi eta biok sartu beharko diagu, berriro!? Ez al dugu nahikoa su itzali honezkero!?\nKaboa bere ekipoko aire-bonbonaren uhalak doitzen ari zen ordurako. Berrogeita hamarretik ez ziren oso urruti ibiliko, plantari eusten zioten arren, nekez bazen nekez. Sartu aurretik, nobatoetako batek esan zuen eraikineko lehen solairuko lurreko zurajeak su hartu zuela, dena erortzeko arriskua zegoela.\nBarruan liburuak erretzen hasiak ziren, ke beltz eta lodia sortuz. Ez zen ia deus ikusten. Kaboa eta sarjentua bizkarra paretaren aurka aurreratu ziren, izerditan, eraikuntzan barrena, ura ausarki botaz, txorrota nora zuzendu behar zuten oraindik garbi ez jakin arren. Tarteka ura elkarri botatzen zioten burutik oinetaraino. Kaboak keinu bat egin zion sarjentuari, goiko pisua seinalatuz. Ez zuen itxura onik.\n— Mekaguendios!!! —baina garren hotsak ito zuen sarjentuaren biraoa.\nMundu guztiak jakingo zuen geroago sua nola hasi zen: Balkan Txiki argitaletxearen arduraduna bera izan zen sua probokatu zuena; dirudienez, egun hartan bidoi bat gasolina erosi zuen, argitaletxeko lau langileei kanpora joateko agindu, gasolina lehen pisuko behegainean barreiatu eta su eman zion. Balkan Txiki argitaletxe artesanala zen, produkzio laburra baina zaindua kaleratzen zuena, katalogo aski interesgarri baten jabe, zeinean, orokorrean, normalean «interesgarri» eta are «oso interesgarri» jotzen ziren idazleak nabarmentzen ziren. Ekonomikoki ez omen zen une ona pasatzen ari, baina hori, Balkan Txiki bezalako argitaletxe batean, esan beharrik gabeko gorabehera zen, ça va de soi. Hala ere, editoreak, ordu batzuk geroago bere burua entregatu zuenak, ukatu zuen inolako interes ekonomikorik —asegurua kobratzea, esaterako— egotea ekintza piromanoaren atzean, eta mundu guztiak sinetsi zion, asegurua kobratu nahi izan balu bestela jokatuko zuela konprenituz. Aitzitik, editoreak «nekea» eta «eroaldi iragankor baten mendean egon izana» alegatu zituen egun batzuk geroago, ekintzaren arrazoiak azaldu behar izan zituenean. Inork ez zuen horrelakorik jendaurrean esan, baina editorearen kolega batzuek ahapeka aitortu zuten bere jokabidea ez zitzaiela hain aparteko eta burugabea iruditu; izan ere, halako idazle «interesgarri» eta are «oso interesgarrien» elemenia bat edonoren eramana eta pairamena mila puska txikitan zartatzeko modukoa izan behar zen, eta denek gogoratzen zuten editorea bere kortakoak mimoz artatzen, bizkarraren gaineko esku-zarta amultsuak banatzen, animo eroriak altxatzen, idazle desmotibatuak adoretzen, idazle alferrak aupatzen, nartzisoak balakatzen, zalantzatiei segurantza ematen, seguruegiei frenoa jartzen; hasiberriei idazle interesgarriak izateko aholkuak ematen, interesgarriei oso interesgarri izateko gomendioak partitzen, eta jada oso interesgarri zirenei bere mukizapi propioa maileguan uzten negar egin zezaten, eta are lepoa edo magala ere eskaintzen mukizapia sobera umel eta mukiz beteta geratzen zenean; eta hau gero eta maizago gertatzen omen zen, zeren, editorearen aholkuak hain zirenez onak eta egokiak, oso interesgarritzat har zitezkeen idazleak erruz biderkatzen ari baitziren, perretxikoek klima-baldintzak alde dauzkatenean, eta horrela. Gauza hain omen zen nabarmena lanbidekoentzat, ze Balkan Txikiren lehiatzailerik zorrotz eta gogorrena zen Entelekiak argitaletxeko nagusiak —argitaletxe artesanal eta oso interesgarria hau ere— behin baino gehiagotan esana baitzien bere laguntzaileei ez zuela ulertzen Balkan Txikiko editoreak nola eusten zion, bera izatera, aspaldi suizidatu zatekeela, edo lanbidez aldatu, mukizapi fabrika bat ipintzeko, esaterako, edo sofrologia-kabinete bat. Eta kontrarioa apaltzeko asmoz botatako ironiazko hitzak ziren, noski, baina aieru txarrez tindatutako ironia batekoak, Entelekiak argitaletxeko editorea bera ere oso bolada txarra pasatzen ari zelako bere idazle oso interesgarriek ez ziotelako minutu bakar bateko bakerik ematen: batzuk kexu ziren inork elkarrizketatu nahi ez zituelako, beste batzuk elkarrizketa gehiegi egiten zizkietelako, askok aholku literarioak ez ezik, bere bizitza pertsonaleko gorabeherak ere kontsultatzen zizkioten —alabari jaunartze egunean edo andreari urtebetetzean zer oparitu, jubilazio-plana nola prestatu, bigarren eskuko autoa erostea komeni ote zitzaien, bizarra eginda irudi hobea ematen zuten, eta beste hainbat—; bestalde, Entelekiak argitaletxeko idazle enblematikoena emaztearengandik apartatzeko prozesu betean zebilen, eta horren ondorioz, hain enblematikoa ez baina benetan oso-oso interesgarria zen beste bat urteroko jeloskorkeria atakeak jota zegoen, horrek ekarri ohi zituen edotariko ondorio ezagunekin. Eta guztiarekin ere, txarrena zen Entelekiak argitaletxeko arduradun nagusiak bazekiela edo susmatzen zuela hain artesanalak eta hain interesgarriak ez ziren argitaletxeetan ere egoera ez zela askoz hobea, entzuna baitzuen, adibidez, zenbait idazlek hartua zuela ohitura beren editoreen etxeetara afaltzera joatekoa, aldez aurretiko gonbitik edo gaztigurik gabe, gauero.\n— Mekaguendios —sarjentu izerdituaren biraoa hasperen bat baizik ez zen oraingoan—, uste nian ez ginela bizirik aterako.\nBaina sarjentuak pozik egoteko arrazoiak zeuzkan. Errefuertzoak eta kamioi nodriza sekula baino bizkorrago iritsi ziren su-lekura, bera eta kaboa laster atera ahal izan ziren eraikinetik, beso berrien etorrerari esker sua laster kontrolatu zen, eta ordu pare batean foku txiki batzuk baino ez ziren geratzen. Eta sua kontrolatu ahala, begiluzeak hurreratzen hasi ziren; hauen ondoren, kazetariak, hauen ondoren, Suhiltzaileen Partzuergoko presidentea, eta azken-azkenean, ke-zirimola indarge batzuk baizik ikusten ez zirelarik, dagokion agintari autonomikoa.\n— Mekaguendios! —esan zion sarjentuak kaboari—. Hauxe duk amorrurik handiena ematen didana.\nBi suhiltzaileak zeuden tokitik gertu, agintari autonomikoak, Patzuergoko presidentea lagun zuela, plazer handiz eta aditu-airez azalpenak ematen zituen kazetarien aurrean, kamera txupatzeko presak gertatutakoaz informaziorik batere lortzea galarazi zion arren.\n— Sua argitaletxeko ipar aldeko areto batean sortu da —azaldu zuen politikariak—, eskerrak prebentzio-zerbitzuek mirestekoa den zalutasunaz ekin dioten. Bai, kortozirkuitu batek eragin du.\nHaize firin batek eramaten zituen hitzon hariak suhiltzaileak zeuden tokira, ustekabeko prentsaurrea gertatzen ari zen tokitik hogei bat metrora.\n— Bai horixe —kaboak, marmarrean, patxada trufariaz—, berorrek nahi duena.\n— Mekaguendios! Hau nazka!\nPartzuergoko presidentea keinuka hasi zitzaien, hurbiltzeko kazetariak eta politikariak zeuden tokira. Ibilera nekatuaz hurreratu ziren, poliki, jantzietako kremailerak erdi-irekita eta kaskoa eskuan, izerditan oraindik, talde nagusiarekin batu ziren arte.\nBat-batean zerua irekiko balitz bezalako burrunba bat aditu zen. Editorea zen, zeina, tamaina ertaineko rotaflex bat eskuan, aparra ezpainetan eta begiak beren zuloetatik irtenda, politikariaren inguruan bildutako zortzi edo bederatzi pertsonen aurka amildu baitzen.


Denborari irekitako leiho bat hazien bitartez - SPRI\nSPRI / Berrikuntza / Denborari irekitako leiho bat hazien bitartez\nDenborari irekitako leiho bat hazien bitartez\n4 urte bete ditu hazi eta ezagutzak trukatzeko Haziera proiektuak.\nTokian tokiko haziek informazio-iturri oparoa ematen dute lurralde desberdinetako nekazaritza-ereduei, ekonomiari eta kulturari buruz, gizarteek toki bakoitzeko baldintzetara egokitu dituztelako barietateak. Dena den, FAOk dio desagertzeko arriskuan dagoen ondasun komun bat dela, XX. mendean hazkuntza-barietateen hiru laurdenak galdu baitziren.\nAzken urteotan hainbat ekimen sortu dira mundu osoan tokian tokiko haziak berreskuratzeko, eta horietako bat da Haziera hazi-bankua, Cristina Enea Fundazioak bultzatutako ekimena. Proiektu horren xedea da balioa ematea hazkuntzarako aniztasun horri, nekazaritza, gizarte eta gastronomia arloetako ondarea baita. Ekimena duela 4 urte jarri zen martxan, helburu bikoitzarekin: tokian tokiko hazi barietateak berreskuratzea hiritarrei irekitako truke banku baten bitartez eta prestakuntza eta sentsibilizazioa sustatzea tailer, hitzaldi eta jardueren bidez.\n“Gure gastronomiarekin lotura estua dutenak izan ezik (Tolosako babarrunak, Ibarrako piperrak edo Gernikakoak), gainerako tokian tokiko barietateak desagertzeko arriskuan daude, nekazariek dagoeneko ez baitute lanik hartzen norbere haziak ateratzeko” azaldu du Marc Badal-ek, Haziera proiektuko arduradunak, “gure helburua da barietate horiek mantentzea, bai eta dibulgazioa sustatzea eta leiho bat irekitzea mundu horretara sartzeko”.\nBankua zabalik dago bere barietateak landatu nahi dituen edonorentzat, baldintza bakarra dagoelarik: landare berritik haziak ateratzen ahalegintzea, zati bat funts komunera itzultzeko. Urtean zehar prestakuntza-jarduerak egiten dira horrelako prozesuak garatzen ikasteko, eta 23 hazirekin hasi zen bankua 101 barietatetara iritsi da. “Tokian tokiko haziak diogunean, ez dira berez bertakoak direnak bakarrik, beste toki batzuetakoak ere badauzkagu; multzo horrek barne hartzen ditu, halaber, nekazariek eurek lurraldera egokitutakoak”, azaldu du Marc Badal-ek, “nekazaritza duela 10.000 urte sortu zen jatorrizko zortzi gunetan, beraz, hazi guztiak iritsi dira noizbait beste tokiren batetik”.\nHaziera proiektuaren barruan hazkuntzako bio-aniztasunari, nekazaritza ekologikoari eta elikadura subiranotasunari buruzko eskuliburuak eta dokumentazioa garatu dituzte, eta eskura daude proiektuaren atarian. 2017an egingo diren ekimenen artean aipatzekoa da tokian tokiko haziak erreproduzitzeari buruzko ikerketa bat, Gipuzkoako nekazariek egina, zeinak helburutzat baitauka diagnostiko bat egitea hazi horien erabilpenari buruz. 2018ari begira, asmoa da bankuan fruta barietateak ere sartzea.


Gasteizko Udalak deitutako hautatze prozesuetarako izena emateko eskabidea.\nAraudia | FAQs | Izapidetzea\n5/2015 Legegintzako Errege Dekretua, urriaren 30ekoa, Enplegatu Publikoaren Oinarrizko Estatutuaren Legearen testu bategina onartzen duena(Beste leiho batean irekiko da).\n6-1989 Legea, Euskal Funtzio Publikoarena.\n16-1997 Legea, Euskal Funtzio Publikoari buruzko 6-1989 Legea aldatzen duena.\nHautaketa prozesuetan laguntza ordaintzeko ebazpena.\nBehin-betiko udal langileen aldi baterako parte hartzekoari burruzko ebazpena.\nIndarrean dagoen Azterketak egiteko ordaindu beharreko tasa arautzeko Ordenantza Fiskalak (7.13 epigrafea) zehaztutakoaren arabera.\nArduratzen den atala: Funtzio Publikoaren Saila.\nHerritarrentzako Arreta: 010 (945 16 11 00 Gasteiztik kanpo egonez gero).\nIzena eman ondoren, horren egiaztagiria eta dagokion ordainagiria jasoko dituzu etxean; deialdiaren oinarrietan ezarritako epean ordaindu beharko duzu hori.\nHautatze probetan esku hartzeko eskaera zerbitzua bidez.\nLan eskaintzei buruzko iragarkiak leku hauetan plazaratzen dira:\nUdalaren iragarki taula.\nHedabideak (prentsa eta irratia).\nAldizkari ofizialak (karrerako funtzionario izateko deialdiak).\nUdal webgunean - "Udalaren enplegu eskaintza" atalean.\nHalaber, informazio buletin elektroniko baten bitartez jakinarazten dira Gasteizko Udalak egiten dituen enplegu eskaintza publikoei buruzko argibideak. Nahi baduzu, argitalpen digital horren harpidetza egin dezakezu, posta elektronikoko helbide honetara eskatuz (izen osoa eta NAN zenbakia zehaztu behar dira): seleccpersonal02@vitoria-gasteiz.org.


Bartolome Gibelalde - Wikipedia, entziklopedia askea.\nLizartza, 1788ko azaroaren 3a\nBilbo, 1852ko martxoaren 11 (63 urte)\nBartolome Gibelalde Arzadun (Lizartza, 1788ko azaroaren 3a - Bilbo, 1852ko martxoaren 11) gipuzkoar militarra izan zen. Iberiar Penintsulako Gerran eta Lehen Karlistaldian parte hartu zuen.\nBere ibilbidea Iberiar Penintsulako Gerran frantsesen aurka borrokatzen hasi zuen. Francisco Espoz Minaren agindupean aritu zen lehenengo eta Espainiako Armadan jarraituz koronel-gradua lortu zuen, lotinant koronel zeregina zuela.\n1833an Lehen Karlistaldian Karlos Maria Isidro Borboikoa erregaiaren alde egin zuen. Landa-mariskal eta Gipuzkoako Komandante Nagusia izendatua izan zen. Bergararen hartzean eta Getariako setioan paper garrantzitsua izan zuen eta Oriamendiko guduko garaipenean parte hartu zuen.\nGerra bukatutakoan erbestera jo zuen, Bergarako hitzarmena ez baitzuen onartu. Urte batzuk geroago itzuli zen, eta Bilbon hil zen 1852an bere gradu militarra birgaitu ez ziotela.\n↑ (Gaztelaniaz) Lizartzako Santa Katalina parrokia. Registros sacramentales. .[Betiko hautsitako esteka]\n↑ (Gaztelaniaz) Angel de Gorostidi, Euskal-Erria, GUIPÚZCOA EN LA GUERRA DE LA INDEPENDENCIA[Betiko hautsitako esteka]\n↑ (Gaztelaniaz) Pablo Gorosabel, Diccionario histórico-geográfico-descriptivo de los pueblos, valles, 295. orria\n↑ (Gaztelaniaz) Antonio Pirala, Historia de la guerra civil: y de los partidos liberal y carlista\nAuñamendi Entziklopedia, Bartolomé de Guibelalde